Rayuan Najib untuk dapatkan dokumen bank didengar 16 Mac 2022

PUTRAJAYA, 17 Rabiulakhir 1443H, Isnin – Mahkamah Rayuan telah menetapkan 16 Mac tahun depan untuk mendengar rayuan Datuk Seri Najib Tun Razak untuk mendapatkan dokumen yang didakwa mempunyai kaitan dengan pembelaan beliau dalam perbicaraan kes membabitkan penyelewengan dana RM2.3 bilion milik 1Malaysia Development Bhd (1MDB).

Tarikh itu ditetapkan ketika pengurusan kes di hadapan Timbalan Pendaftar Mahkamah Rayuan Nadia Mohd Kamal.

Timbalan Pendakwa Raya Mohamad Mustaffa P. Kunyalam hadir bagi pihak pendakwaan manakala peguam Nur Syahirah Hanapiah mewakili bekas Timbalan Perdana Menteri itu pada prosiding tersebut.

Perkara itu disahkan oleh Mohamad Mustaffa ketika dihubungi media.

Pada Julai tahun ini, Hakim Mahkamah Tinggi Datuk Collin Lawrence Sequerah menolak permohonan Najib untuk mendapatkan dokumen membabitkan bank pelaburan Amerika Syarikat iaitu Goldman Sachs, keluarga bekas Gabenor Bank Negara Tan Sri Dr Zeti Akhtar Aziz dan ahli perniagaan dalam buruan Low Taek Jho.

Pada 24 Mac lepas, Najib, 68, memfailkan perintah mahkamah bagi memaksa pihak pendakwaan memberikan beberapa penyata perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd yang dipercayai mempunyai kaitan dengan Jho Low serta ahli keluarga Zeti dalam kes 1MDB.

Ahli Parlimen Pekan itu memfailkan permohonan kedua pada 7 April lepas untuk mendapatkan persetujuan penyelesaian sulit antara kerajaan dan Kumpulan Goldman Sachs yang ditandatangani pada 2020 dan transkrip atau laporan forensik telefon bekas rakan kongsi Goldman Sachs di Asia, Tim Leissner.

Najib berdepan empat pertuduhan menggunakan kedudukan untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan kes di hadapan Sequerah itu dijadual bersambung pada 13 Disember depan. – Bernama


SPRM pandang serius dakwaan pembolotan projek di Melaka

PUTRAJAYA, 30 Safar 1443H, Khamis – Suruhanjaya Pencegahan Rasuah Malaysia (SPRM) memandang serius dakwaan bekas Ahli Dewan Undangan Negeri (ADUN) Sungai Udang Datuk Seri Idris Haron kononnya berlaku pembolotan projek ekonomi dan penipuan terhadap kerajaan Persekutuan berkaitan royalti pasir di Melaka.

Menerusi satu kenyataan hari ini, SPRM berkata pihaknya akan menghantar pegawai untuk bertemu dengan Idris bagi mendapatkan maklumat lanjut berhubung dakwaan tersebut.

Menurut SPRM, mana-mana pihak yang memiliki maklumat atau bukti salah laku rasuah dan penyelewengan berhubung isu berkenaan diminta tampil untuk memberi kerjasama kepada SPRM.

“Ingin ditegaskan bahawa kegagalan untuk melaporkan mana-mana salah laku di bawah Akta SPRM merupakan satu kesalahan yang boleh didakwa mengikut Seksyen 25 Akta SPRM 2009,” katanya.

Semalam, Idris dilaporkan mendakwa terdapat pemimpin UMNO di Melaka membolot projek ekonomi dan menipu kerajaan Persekutuan berkaitan royalti pasir, yang menyebabkan beliau menarik sokongan terhadap kerajaan Melaka. – Bernama


NGO desak SPRM, PDRM siasat isu status halal daging import

BANGI, 16 Syawal 1443H, Selasa – Beberapa pertubuhan bukan kerajaan (NGO) mendesak pihak berkuasa membuat siasatan berhubung isu status halal daging import.

Ketua Aktivis Persatuan Pengguna Islam Malaysia (PPIM), Datuk Nadzim Johan berkata, laporan akan dibuat oleh pihaknya sebagai desakan kepada pihak berkuasa untuk membuka kertas siasatan secara rasmi terhadap isu berkenaan.

“Kita perlukan laporan audit, kita perlukan SPRM dan kita perlukan penubuhan jawatan kuasa tertentu untuk mengkaji perkara ini, sebab kalau tidak siasat, ia tidak akan berhenti dan akan terus berlaku, jadi kena ambil tindakan.

“Oleh itu, kita akan buat laporan SPRM, PDRM serta badan audit, kita mahu laporan audit memperincikan segalanya, bagaimana ia boleh berlaku? Kaedah ini penting bagi menjamin keselamatan kita sebagai umat Islam,” katanya ketika dilapor Utusan hari ini.

Laporan itu susulan keputusan Jabatan Kemajuan Islam Malaysia (Jakim) dan Jabatan Perkhidmatan Veterinar (JPV) menggantung kelulusan penyembelihan halal yang diberikan kepada loji sembelihan Thomas Foods International (TFI) Lobethal di Australia.

Penggantungan itu dilakukan sehingga satu hasil siasatan menyeluruh diperoleh.

Dalam pada itu, Presiden Pertubuhan Kemasyarakatan Rakyat (Pekemas), Faizan Mohd Nor juga difahamkan akan bersama-sama membuat laporan kepada Suruhanjaya Pencegahan Rasuah Malaysia (SPRM) dan Polis Diraja Malaysia (PDRM) dalam masa terdekat.

Beliau bagaimanapun enggan mengulas lanjut mengenai perkara berkenaan.

Faizan merupakan salah seorang daripada mereka yang mendedahkan bukti menerusi maklumat daripada pekerja rumah penyembelihan di Australia, termasuk rakaman video ketidakpatuhan yang berlaku bertahun-tahun.

Berdasarkan bukti rakaman video dan gambar, haiwan-haiwan dilemaskan dalam takungan darah binatang yang disembelih terdahulu menyebabkan haiwan itu mati akibat lemas dan bukannya kerana disembelih sebagaimana syarat yang diperlukan dalam keperluan penyembelihan halal.


Dua lagu baharu sempena Hari Kebangsaan 2021

PUTRAJAYA, 20 Muharram 1443H, Ahad – Dua lagu baharu bertemakan semangat patriotik akan diperdengarkan buat pertama kalinya kepada umum semasa Sambutan Hari Kebangsaan 2021 Selasa ini, kata Ketua Setiausaha Kementerian Komunikasi dan Multimedia (KKMM), Datuk Seri Mohammad Mentek.

Lagu bertajuk Keluarga Malaysia menampilkan lirik ciptaan Tan Sri Annuar Musa, manakala lagu Menang Bersama pula adalah hasil ciptaan Pengarah Muzik Radio dan Televisyen Malaysia (RTM) Datuk Mokhzani Ismail, katanya kepada media selepas menyaksikan raptai penuh Sambutan Hari Kebangsaan 2021 di sini hari ini.

Mohammad berkata, lagu Keluarga Malaysia yang dinyanyikan oleh artis Ara Johari, Masya Masyitah, Putra Muhammad dan Sufi Rashid, adalah bagi menyahut aspirasi dan saranan Perdana Menteri Datuk Seri Ismail Sabri Yaakob mengenai Keluarga Malaysia.

“Ia merupakan satu keunikan, walaupun Perdana Menteri baharu sahaja memperkenalkan konsep Keluarga Malaysia, maka kita di KKMM telah menyambut konsep itu dengan ciptaan lagu baharu, lagu Keluarga Malaysia,” katanya.

Annuar dinamakan sebagai Menteri Komunikasi dan Multimedia dalam pengumuman pembentukan Kabinet oleh Perdana Menteri Datuk Seri Ismail Sabri Yaakob pada Jumaat lepas dan akan mengangkat sumpah jawatan di Istana Negara, Kuala Lumpur esok.

Mohammad berharap kedua-dua lagu baharu termasuk lagu Menang Bersama nyanyian artis Faizal Tahir dapat menyuntik semangat kepada rakyat Malaysia yang masih berjuang dengan pandemik COVID-19.

Mengenai persiapan Sambutan Hari Kebangsaan 2021, Mohammad berkata walaupun durasi persembahan fizikal itu cuma sekitar 50 minit namun ia dipenuhi dengan acara-acara yang menghiburkan.

Beliau yang juga Pengerusi Jawatankuasa Kerja Sambutan Hari Kebangsaan dan Hari Malaysia 2021 berkata beliau berpuas hati dengan perjalanan raptai penuh yang dibuat pada hari ini.

“Kita berdoa semoga cuaca pada 31 Ogos menyebelahi kita sebab kita cuma ada empat persembahan sahaja,” katanya dan menambah acara di Dataran Pahlawan Negara bermula pada pukul 8 pagi dan rakyat Malaysia boleh menonton dari rumah maseng-masing bermula pukul 7.30 pagi di saluran TV1 RTM.

Beliau berkata antara acara persembahan yang akan berlangsung di Dataran Pahlawan adalah persembahan drumline oleh Angkatan Tentera Malaysia, kawad senyap oleh Tentera Laut Diraja Malaysia, pancaragam gabungan anggota uniform dan persembahan udara oleh Tentera Udara Diraja Malaysia. – Bernama


Colombia tuntut duta Israel mohon maaf

BOGOTA, 2 Rabiulakhir 1445H, Selasa – Menteri Luar Colombia, Alvaro Leyva menuntut Duta Besar Israel, Gali Dagan untuk memohon maaf dan keluar dari negara itu.

Gesaan itu sehari selepas Presiden Colombia, Gustavo Petro mengancam untuk memutuskan hubungan dengan negara haram Israel kerana keputusan mereka menghentikan eksport bahan keselamatan ke Colombia, sebagai tindak balas terhadap pendirian krisis Timur Tengahnya.

Menerusi akaun X, Leyva menyifatkan Dagan sebagai kurang ajar dan menggesanya supaya menghormati presiden negara itu.

“Sejarah diplomasi sejagat akan mencatatkan sebagai peristiwa penting kekasaran tidak masuk akal duta Israel di Colombia terhadap Presiden Gustavo.

“Memalukan! Sekurang-kurangnya dia harus meminta maaf dan beredar. Kepintaran berhadapan dengan kepintaran. Terdapat negara yang dipertaruhkan,” katanya.

Kenyataan itu menguatkan lagi keadaan ketegangan diplomatik yang sudah meningkat antara Colombia dan Israel.

Bagaimanapun, Levya pada hantaran kemudiannya berkata, dia hanya menuntut penghormatan untuk Presiden Colombia, dan menafikan mengusir duta Israel terbabit.

“Saya tidak mengatakan bahawa duta Israel diusir,” dakwanya.

Sebelum ini, Kementerian Luar Israel memanggil duta Colombia dan menegurnya kerana komen ‘bermusuhan dan anti-Semitik’ oleh Presiden Petro, yang enggan mengutuk serangan Hamas ke atas Israel, meskipun ada gesaan daripada kerajaan Israel dan Amerika Syarikat (AS) untuk berbuat demikian.

Petro mengisytiharkan keengganannya untuk menyokong pembunuhan beramai-ramai dan menjanjikan bantuan kemanusiaan ke Gaza, di mana ribuan nyawa terkorban dalam serangan balas rejim Israel.

Susulan itu, Israel mengesahkan keputusan untuk berhenti menghantar peluru senjata ke Colombia, walaupun sebahagian besar senjata yang digunakan oleh Angkatan Bersenjata Colombia daripada Israel.

“Jika kami terpaksa memutuskan hubungan luar dengan Israel, kami akan lakukannya. Presiden Colombia tidak akan dihina,” kata Petro.- Agensi


Pindaan Enakmen Jenayah Syariah Takzir hindar kemudaratan besar

BANGI, 14 Jamadilawal 1444H, Jumaat – Langkah Dewan Undangan Negeri (DUN) Terengganu meluluskan pindaan Enakmen Kesalahan Jenayah Syariah (Takzir) Terengganu 2001 tidak boleh dianggap zalim.

Apatah lagi mendakwa tindakan itu ‘menjenayahkan’ perempuan yang hamil anak luar nikah, sedangkan ia satu langkah menghindari kemudaratan yang lebih besar berlaku.

Berikutan itu, Timbalan Presiden Pertubuhan Ikatan Pengamal Perubatan dan Kesihatan Muslim Malaysia (I-Medik), Datuk Dr Mohamed Hatta Mohamed Tarmizi berpandangan, keputusan kerajaan negeri Terengganu baru-baru ini tidak boleh dianggap sebagai sesuatu yang zalim.

“Sebenarnya, inilah salah satu peranan dan langkah kerajaan negeri untuk membendung masalah mengandung di luar nikah.

“Malah, kalau kita lihat, kerajaan negeri Terengganu sendiri pada 2018 sudah membina sebuah rumah yang dipanggil ‘Rumah Generasiku Sayang’ iaitu rumah khas kepada remaja hamil luar nikah mendapat perlindungan sewajarnya.

“Kalau dikatakan kerajaan negeri Terengganu mahu ‘victimise’ mereka yang terlanjur ini, kenapa pula dilancarkan rumah perlindungan untuk mereka ini?” soalnya seperti dipetik Samudera.my.

Dr Hatta berkata demikian ketika menjawab persoalan mengenai dakwaan yang menyifatkan kelulusan Enakmen Kesalahan Jenayah Syariah (Takzir) (Terengganu) 2001 ini ‘menjenayahkan’ kesalahan hamil atau melahirkan anak luar nikah sebagai sangat kejam dan menjejaskan sistem kesihatan negara.

Menguluas lanjut, Pakar Perunding Obstetrik dan Ginekologi dan Pakar Fertiliti itu menegaskan, dakwaan apa yang dilakukan oleh kerajaan negeri sebagai kejam amat tidak masuk akal sama sekali.

Ini kerana pihak berkenaan telah lama mewujudkan prasarana dan program untuk golongan tersebut sekali gus tidak meminggirkan mereka seperti yang didakwa.

“Bukan itu sahaja, rumah ini juga mempunyai bantuan kemudahan seperti penjagaan antenatal, post-natal, psikososial dan bimbingan kerohanian bagi mengelak pengguguran haram.

“Jadi kerajaan Terengganu sendiri telah membuat satu inisiatif yang sangat bagus seperti ini,” katanya.

Dalam pada itu, Dr Hatta tidak menolak kemungkinan kerajaan negeri melihat masalah sosial yang berlaku sudah agak rumit, lebih-lebih lagi dalam kalangan generasi sekarang.

Maka katanya, inilah salah satu langkah kerajaan negeri untuk menangani masalah berkenaan.

“Pada masa sama, kerajaan negeri perlu lebih banyak mengadakan inisiatif bagi mendidik dan memberi penerangan serta tarbiah kepada rakyat,” katanya.


Selepas cucu, nenek Nur Alisha kehilangan suami

BANGI, 9 Rabiulakhir 1443H, Ahad – Meskipun sukar, nenek kepada Nur Alisha Safiya Mohd Azlin terpaksa menerima hakikat kehilangan dua orang tersayang dalam masa 48 jam.

Mahani Hamid, 68, adalah nenek kepada murid Tahun Satu yang meninggal dunia selepas dilanggar van sekolah dinaikinya di Taman Dahlia, Bandar Baru Salak Tinggi pada Jumaat.

Pada jam 4 pagi tadi, suaminya, Saad Hashim, 70, yang menghidap kencing manis sejak 10 tahun lalu meninggal dunia di kediamannya di Felda Keratong 5, Bandar Tun Razak, Pahang.

Mahani berkata, berat untuknya menerima pemergian suami dan cucu tercinta dan dia mengakui hilang tempat mengadu walaupun masih mempunyai lima anak dan cucu.

“Semalam, saya menziarahi cucu yang meninggal dunia akibat kemalangan di langgar van sekolah dan hari ini suami pula meninggalkan kami buat selama-lamanya,” katanya seperti dipetik Harian Metro hari ini.

Mahani sempat menatap wajah cucu sebelum disembahyangkan di Masjid Tuanku Mizan Zainal Abidin, Putrajaya, namun tidak mengiringi jenazah ke perkuburan kerana teringatkan suami di rumah.

Katanya, ketika itu sudah malam dan dia mahu terus pulang.

“Kini tinggal kenangan dan hanya anak, menantu dan cucu saja yang menjadi tempat saya mengadu nasib,” katanya.

Anak keempat Mahani, Anom Suhana, 40 pula berkata, selepas menziarahi jenazah Alisha sepatutnya mereka terus pulang ke Pasir Gudang, namun ibu beriya-iya mengajak mereka pulang ke kampung.

“Ketika sampai di kampung arwah ayah kelihatan seperti biasa, manakala pada 4 pagi ibu memaklumkan ayah sudah meninggal dunia.

“Saya tidak menyangka rupa-rupanya ajakan ibu untuk singgah di kampung itu adalah bagi bertemu ayah buat kali terakhir dan kami reda dengan ketentuan Allah SWT kehilangan dua ahli keluarga dalam jangka masa yang dekat,” katanya.


PRN Johor: Pusat pengundian ditutup, proses kiraan bermula

JOHOR BAHRU, 9 Syaaban 1443H, Sabtu – Proses pengundian Pilihan Raya Negeri (PRN) Johor, yang bermula 8 pagi tadi, tamat selepas 1,021 pusat mengundi ditutup sepenuhnya pada 6 petang ini.

Sejurus selepas pusat pengundian ditutup, kesemua peti undi dari 4,638 saluran dibawa ke 56 pusat penjumlahan undi sebelum keputusan rasmi PRN Johor diumumkan malam ini.

Pada 8 Mac, sebanyak 36,729 kertas undi pos dikeluarkan oleh Suruhanjaya Pilihan Raya (SPR) dengan kira-kira 87 peratus atau 18,625 pengundi yang terdiri daripada anggota polis, tentera dan pasangan mereka menunaikan tanggungjawab untuk mengundi awal.

PRN Johor kali ini menyaksikan 239 calon daripada 15 parti politik bertanding merebut 56 kerusi Dewan Undangan Negeri (DUN).

Seramai 2,539,606 pengundi biasa daripada sejumlah 2,597,742 pemilih berdaftar bagi PRN kali ini layak mengundi hari ini.

Sehingga 4 petang tadi, separuh daripada jumlah pengundi biasa itu melaksanakan tanggungjawab mereka di pusat-pusat pengundian.

PRN Johor kali ini adalah pilihan raya pertama negara yang menyaksikan anak muda keluar mengundi bagi memilih wakil rakyat pilihan mereka, yang melibatkan 173,177 individu berusia 18 hingga 20 tahun.

Anak muda dibenarkan mengundi susulan Rang Undang-Undang (RUU) Perlembagaan (Pindaan) 2019 yang menurunkan had umur mengundi kepada 18 tahun dan pendaftaran pengundi automatik diluluskan pada Mac 2019.

Pada Pilihan Raya Umum ke-14 (PRU14), Pakatan Harapan (PH) mendapat mandat membentuk Kerajaan Negeri Johor selepas memenangi 36 kerusi DUN dengan DAP memperoleh 14 kerusi, Parti Amanah Negara (sembilan), PKR (lima) manakala Bersatu (lapan).

Barisan Nasional (BN) mendapat 19 kerusi manakala PAS hanya satu kerusi.

Bagaimanapun, kerajaan PH di Johor jatuh selepas Bersatu mengumumkan keluar daripada PH di peringkat Persekutuan pada 24 Februari 2020.

Susulan itu, Bersatu membentuk Perikatan Nasional (PN) yang turut disertai parti-parti di bawah BN serta PAS, sekali gus membentuk kerajaan negeri di Johor dengan 29 kerusi. – Bernama


NTF perlu dikekalkan, beri impak positif kekang kemasukan pendatang

KUALA LUMPUR, 7 Safar 1443H, Selasa – Pasukan Petugas Kebangsaan (NTF) perlu dikekalkan meskipun selepas pandemik COVID-19 berakhir kerana pasukan itu telah membuktikan keupayaannya dalam mengekang kemasukan pendatang tanpa izin di negara ini.

Panglima Angkatan Tentera Malaysia (ATM) Jen Tan Sri Affendi Buang berkata NTF bukan sahaja berjaya menyelaraskan operasi mencegah kemasukan pendatang tanpa izin, malah pada masa sama berjaya menyekat kegiatan jenayah rentas sempadan yang lain.

Beliau berkata misi penubuhan NTF adalah untuk memperkukuh kawalan sempadan negara daripada pencerobohan kemasukan pendatang tanpa izin dan ia diterjemahkan melalui pelaksanaan Operasi Benteng.

“Alhamdulillah, setelah setahun lebih penubuhannya, ATM bersama agensi penguat kuasa lain yang bergabung di bawah NTF berjaya mencapai objektif dipertanggungjawabkan.

“Operasi ini berjaya dicapai dengan jayanya dengan kerjasama dan perancangan teliti hasil kolaborasi bersama semua agensi penguat kuasa yang terlibat secara langsung dalam operasi ini,” katanya dalam wawancara khas sempena Hari ATM ke-88 di Wisma Perwira ATM, di sini, baru-baru ini.

Sambutan Hari ATM ke-88 bakal diadakan secara fizikal di Kem Segenting, Port Dickson, Negeri Sembilan pada 22 Sept ini, tanpa kehadiran penonton.

Affendi berkata maklum balas diterima daripada semua agensi penguat kuasa adalah positif dalam menyahut inisiatif kerajaan itu kerana NTF dapat menyatukan semua agensi dalam menggembleng usaha dan tenaga bagi mencapai misi diamanahkan.

“Konsep Whole of Government Approach memang mendatangkan keberkesanan berbanding dengan bekerja secara silo yang dipraktikkan sebelum ini.

“Kerjasama ini perlu diteruskan kerana ia memberi impak positif dalam membendung wabak COVID-19 dan mengekang aktiviti jenayah rentas sempadan daripada terus berlaku di sempadan tanah air,” katanya.

Mengenai aspek penambahbaikan strategi pertahanan dan kesiagaan yang digerakkan NTF, Affendi berkata NTF sentiasa berusaha untuk menambah baik strategi pertahanan dan keselamatan sedia ada dalam memastikan ia sentiasa relevan serta diselaraskan sesuai dengan amanah dipertanggungjawabkan.

Beliau berkata dalam usaha menambah baik strategi itu, NTF telah membangunkan Pelan Strategik Benteng berasaskan dasar kerajaan seperti Dasar Keselamatan Negara, Kertas Putih Pertahanan serta Dasar Keselamatan dan Ketenteraman Awam dalam memastikan kesinambungan kejayaan serta kelancaran pelaksanaan Operasi Benteng.

Pada masa sama, Affendi berkata kerjasama erat yang sedia terjalin dengan agensi penguatkuasaan negara-negara jiran terus diperkukuh seperti aspek perkongsian maklumat perisikan dan rondaan bersama di sempadan menerusi platform sedia ada.

“Tidak dapat dinafikan bahawa terdapatnya cabaran yang dihadapi oleh NTF dalam usaha membanteras kemasukan pendatang tanpa izini dan jenayah rentas sempadan.

“Antaranya cabaran utama dihadapi adalah modus operandi mereka yang sentiasa berubah-ubah mengikut keadaan semasa. Oleh demikian, NTF sentiasa peka dan selalu mencari kaedah baharu untuk mengatasi permasalahan ini,” katanya.

Beliau berkata penugasan kawalan sempadan negara turut diperkemaskan menerusi peningkatan keupayaan dan kesiapsiagaan dengan perolehan aset-aset seperti bot jenis Rigid Hull Inflated Boat, kenderaan lasak pelbagai bentuk permukaan bumi (ATV), motosikal scrambler serta dron.

Affendi berkata perolehan aset-aset itu ternyata memberikan pulangan yang tinggi dengan peningkatan statistik kes tangkapan menerusi Operasi Benteng. – Bernama


Kurang penyeliaan punca kepincangan jabatan kerajaan: Ayob Khan

KUALA LUMPUR, 15 Rejab 1443H, Khamis – Kepincangan pentadbiran sesebuah jabatan kerajaan kebanyakannya berpunca daripada kurangnya penyeliaan terhadap prosedur operasi standard (SOP) oleh ketua jabatan, kata Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay.

Beliau berkata, ketidakpatuhan kepada SOP dan sistem boleh membawa kepada kerosakan terhadap organisasi atau jabatan.

Justeru, katanya pemimpin atau ketua sesebuah jabatan perlu mengambil tindakan tegas terhadap pegawai atau kakitangan bawahan apabila mendapati mereka tidak mengikut peraturan atau SOP ditetapkan bagi membendung masalah tidak diingini berlaku.

“Sistem dan prosedur kerja jabatan kerajaan sedia sudah cantik, tapi jika tidak diselia dan dipatuhi dengan baik akan menimbulkan banyak masalah,” katanya ketika berucap pada program Integriti Dalam Menjaga Rahsia Kerajaan, di Institut Latihan Keselamatan Perlindungan Malaysia, hari ini.

Menurut beliau, jika tindakan diambil terhadap kakitangan yang tidak mematuhi SOP ia menunjukkan kesungguhan pemimpin untuk melaksanakan tugas dan amanah serta meletakkan jabatan di landasan betul.

“Bila nampak kesungguhan ketua ini, barulah orang bawahan takut hendak buat benda tidak betul.

“Kalau sekadar bagi nasihat dan peluang, bagi saya itu sudah habis tempoh kerana kita sebagai penjawat awam perlu bertanggungjawab,” katanya.

Beliau berkata, tiada ruang untuk berkompromi dengan mereka yang bermasalah terutama suka memberi alasan namun tidak memikirkan hala tuju kerajaan dengan melakukan sesuatu melanggar SOP.  – Bernama


Indonesia pertimbang sekatan kecemasan tangani lonjakan kes COVID-19

JAKARTA, 19 Zulkaedah 1442H, Rabu – Indonesia sedang mempertimbangkan sekatan pergerakan kecemasan dalam usaha menangani lonjakan kes jangkitan COVID-19, kata Presiden, Joko Widodo.

Jokowi berkata, pihaknya akan menyelesaikan mengenai perkara itu hari ini ekoran peningkatan mendadak kes jangkitan di negara berkenaan.

Katanya, pihak berkuasa mempertimbangkan untuk mengekalkan sekatan yang lebih ketat selama seminggu atau dua minggu, tanpa menyatakan bila ia akan berkuat kuasa.

Indonesia melaporkan 21,807 kes COVID-19 pada Rabu dengan 467 kematian. Negara itu melaporkan kes jangkitan lebih 20,000 sejak beberapa hari lalu, susulan gelombang baharu selepas sambutan Hari Raya Aidilfitri.

Kerajaan telah memperketatkan beberapa kawasan yang disenarai sebagai ‘zon merah’ sejak minggu lalu, tetapi pakar kesihatan menanggap langkah itu belum mampu menghentikan penyebaran wabak.

Jokowi berkata, kadar penggunaan katil hospital di seluruh negara juga mencecah 72 peratus, namun pihak berkuasa tempatan mendakwa jumlahnya lebih tinggi ekoran unit kecemasan sudah dipindahkan di khemah luar hospital.

“Saya meminta semua berhati-hati dan jangan lalai. Jangan hanya membincangkan mengenai ekonomi, sementara kita tidak melihat aspek kesihatan,” kata Jokowi.

Beliau sebelum ini menolak gesaan pakar kesihatan supaya melaksanakan sekatan sepenuhnya, dan menyatakan bahawa langkah itu akan ‘membunuh’ ekonomi negara. – Agensi


PAS sudah muktamadkan senarai calon PRU15

BANGI, 21 Rabiulawal 1444H, Selasa – PAS telah memuktamadkan senarai calon-calon yang akan bertanding pada Pilihan raya umum ke-15 (PRU15).

Kesemua telah lengkap dan akan diumumkan tidak lama lagi, demikian kata Naib Presiden PAS, Datuk Idris Ahmad.

“PAS sudah bermesyuarat dan memuktamadkan senarai calon. Semua sudah lengkap. Tunggu hari kejadian,” katanya.

Beliau bagaimanapun enggan mengulas lanjut mengenai senarai tersebut.

Sementara itu, Idris sehingga kini masih lagi berteka-teki sama ada akan bertanding di Parlimen Bukit Gantang di Perak.

Beliau, turut disebut-disebut akan bertanding kerusi itu pada pilihan raya akan datang.


Muhyiddin gesa lagi kerajaan benarkan pengeluaran KWSP

KUALA LUMPUR, 24 Rejab 1444H, Rabu – Perikatan Nasional (PN) hari ini mengulangi gesaannya supaya kerajaan membenarkan pengeluaran caruman Kumpulan Wang Simpanan Pekerja (KWSP) secara bersasar.

Pengerusinya, Tan Sri Muhyiddin Yassin berkata, langkah itu dapat membantu meringankan beban rakyat.

“Dengarlah suara rakyat yang mahukan kebajikan mereka dijaga. Tidak salah kerajaan mempertimbangkan satu lagi pusingan pengeluaran KWSP.

“Dan biarlah pengeluaran disasarkan jika itu yang rakyat mahukan bagi membantu meringankan beban mereka di zaman serba mencabar ini.

“Ia bukan wang kerajaan (KWSP), tetapi wang mereka,” katanya semasa mengambil bahagian dalam perbahasan Titah Diraja di Parlimen hari ini.

Muhyiddin, yang juga Ahli Parlimen Pagoh, berkata, perkara yang sama harus dilakukan dengan moratorium.

“Bank terus mengaut keuntungan walaupun negara berdepan pandemik COVID-19. Kenapa tidak, sekali lagi bank-bank ini membantu peminjam dengan memberikan moratorium bersasar untuk tempoh tertentu untuk membantu mereka dengan inflasi dan kadar dasar semalaman.

“Kerajaan tidak perlu mengeluarkan wang, walaupun satu sen,” katanya lagi.

Terdahulh, kerajaan memutuskan untuk tidak membenarkan wang simpanan KWSP dikeluarkan lagi bagi menjamin masa depan pesaraan pencarum.

Perdana Menteri, Datuk Seri Anwar Ibrahim berkata, bagi mengurangkan beban rakyat, kerajaan sedang mencari mekanisme lain tanpa memberi impak terhadap pencarum ketika bersara nanti.


Pasukan perubatan beri amaran kes taun, denggi semakin merebak di Sudan

KHARTOUM, 12 Rabiulawal 1445H, Khamis – Pasukan perubatan Sudan memberi amaran kes taun dan demam denggi semakin merebak berikutan musim hujan dan kesan peperangan yang memberi impak kepada sistem kesihatan, lapor Reuters.

Kementerian Kesihatan Persekutuan dalam kenyataan memaklumkan, sebanyak 18 terkorban dan 265 terkesan dengan taun di negeri Al-Qadarif sejak hujung Ogos lalu.

Sementara itu, doktor merekodkan 3,398 kes demam denggi berlaku di seluruh negeri Al-Qadarif, Laut Merah, Kordofan Utara dan Khartoum sejak pertengahan April hingga 15 September lalu.

“Angka ini sebenarnya lebih rendah daripada kes yang sebenar berikutan ada pihak yang menyembunyikan kes dan mengebumikan mangsa tanpa merekodkan kematian berkenaan,” kata kenyataan berkenan.

Penduduk di Al-Qadarif, negeri yang bersempadan dengan Ethiopia, memberitahu Reuters bahawa demam denggi, malaria, taun dan cirit-birit telah merebak dan sebahagiannya disebabkan kekurangan saliran air, dan kemudahan kesihatan.

Terdapat puluhan serangan ke atas kemudahan penjagaan kesihatan menyebabkan kebanyakan hospital di Khartoum telah dihentikan operasi perkhidmatan.

Minggu lalu, Pertubuhan Bangsa-Bangsa Bersatu (PBB) berkata, lebih 1,200 kanak-kanak telah meninggal dunia akibat disyaki campak dan kekurangan zat makanan di kem pelarian di negeri White Nile di Sudan. – Agensi


Tak perlu mesyuarat khas Parlimen bentang RUU Anti Lompat Parti

BANGI 9 Zulkaedah 1443H, Khamis – Tiada keperluan untuk mengadakan mesyuarat khas Parlimen bagi membentang dan membahaskan Rang Undang-Undang Perlembagaan (Pindaan) (No. 3) 2022 berkaitan peruntukan larangan ahli Dewan Rakyat bertukar parti.

Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, beberapa faktor telah dipertimbangkan ketika sesi perbincangan bersama Perdana Menteri, Datuk Seri Ismail Sabri Yaakob termasuk untuk penjimatan kewangan kerajaan dalam melaksanakan mesyuarat khas Parlimen bagi kedua-dua dewan.

“Pada keseluruhannya, jumlah kos yang perlu ditanggung oleh kerajaan adalah kira-kira RM1,077,600 tidak termasuk kos operasi jika mesyuarat khas Dewan Rakyat dan Dewan Negara diadakan.

“Selain itu, penyertaan ramai ahli Parlimen dalam lawatan ke luar negara pada ketika ini sehingga pertengahan Julai bagi mengikuti program-program anjuran Parlimen Malaysia yang tidak boleh ditangguhkan kerana melibatkan lain-lain pihak berkepentingan,” katanya dalam kenyataan, hari ini.

RUU berkenaan akan dibahas dan dibentangkan dalam Mesyuarat Kedua Penggal Kelima Parlimen Ke-14 bermula 18 Julai ini sebagaimana takwim sidang Dewan Rakyat dan Dewan Negara, sebelum disembah maklum kepada Yang di-Pertuan Agong untuk pewarkahan dan pewartaan RUU berkenaan.

“Pembentangan berkenaan nanti akan memberi masa yang mencukupi untuk RUU tersebut diteliti oleh ahli Parlimen sebelum dibahas,” katanya.

Malah, Wan Junaidi memaklumkan, Jawatankuasa Pilihan Khas menimbang RUU tersebut akan mengadakan mesyuarat terakhir dalam masa terdekat untuk mengesahkan penyata yang telah disediakan.

Katanya, penyata berkenaan akan dibentangkan semasa sidang Dewan Rakyat dan Dewan Negara berserta cadangan Rang Undang-Undang Perlembagaan (Pindaan) (No.3) 2022 berkaitan peruntukan larangan ahli Dewan Rakyat bertukar parti.


‘Adakah saya dianggap penjenayah kerana perjuang Melayu, Islam?’

KUALA LUMPUR, 27 Safar 1445H, Rabu – Kerajaan mesti menghentikan pendakwaan terpilih dalam isu agama, raja dan kaum (3R), yang dilihat sebagai cubaan untuk menghalang pendapat.

Ahli Parlimen Pagoh, Tan Sri Muhyiddin Yassin berkata demikian selepas banyak siasatan dijalankan terhadapnya kerana didakwa menyentuh isu 3R ketika ucapan politik sebelum ini.

Beliau berkata, pemimpin blok kerajaan yang membuat kenyataan bermotifkan prejudis kaum tidak dihukum walaupun banyak laporan polis dibuat terhadap mereka.

“Adakah pemimpin Melayu seperti saya dianggap penjenayah kerana menyuarakan kepentingan orang Melayu dan Islam? Sejak bila pemimpin Melayu negara ini tidak boleh membincangkan perkara sebegitu?

“Penjajah British sudah lama meninggalkan tanah air kita, tetapi nampaknya dasar yang dilaksanakan kerajaan Madani hari ini lebih teruk daripada dasar penjajah,” katanya di Dewan Rakyat.

Semalam, kenyataan Pengerusi Perikatan Nasional (PN) itu diambil polis dalam siasatan berhubung kenyataannya yang didakwa berkaitan 3R yang dibuat pada minggu kempen sebelum pilihan raya kecil 9 Ogos di Johor.

Ketua Polis Negara, Tan Sri Razarudin Husain berkata, penyiasat dijangka bertemu semula dengan Muhyiddin pada 14 September untuk satu lagi pusingan soal siasat.

Mengulas lanjut Muhyiddin berkata, pembinaan negara bertamadun adalah berdasarkan kebolehan pemimpin untuk berpegang pada janji dan berpegang kepada prinsip integriti dan amanah.

“Jadi, untuk mencapai objektif ini, kita tidak seharusnya merujuk kepada angka semata-mata, tetapi yang lebih penting ialah amanah dan kredibiliti yang dipikul oleh kepimpinan kerajaan.

“Ini bagi memastikan ekonomi negara berkembang pesat, kebajikan rakyat terpelihara dan kebebasan mereka dipelihara dengan prinsip Keluhuran Perlembagaan dan Kedaulatan Undang-undang (dalam Rukun Negara).

“Berdasarkan prinsip ini, saya menggesa kerajaan berhenti menyiasat dan menganiaya secara selektif atas alasan 3R untuk menentang rakyat secara senyap,” katanya.


Kejam! Zionis menyembunyi jenazah rakyat Palestin di makmal universiti

RAMALLAH, 5 Zulhijjah 1443H, Selasa – Rejim Zionis semakin melampau apabila tergamak menggunakan jenazah penduduk Palestin di makmal universiti negara haram itu.

Perdana Menteri Palestin, Mohammad Shtayyeh berkata, Zionis sengaja menambahkan kedukaan keluarga Palestin yang kehilangan anak-anak mereka akibat ditembak tanpa sebab.

Rejim haram dengan sengaja menyorok jenazah penduduk Palestin di makmal fakulti perubatan di universiti-universiti Israel.

“Tindakan yang dilakukan Zionis jelas menunjukkan pelanggaran hak asasi manusia, nilai kemanusiaan, prinsip serta etika saintifik,” kata Shtayyeh.

Beliau menggesa semua universiti di seluruh dunia berhenti untuk bekerjasama dengan universiti negara haram yang terlibat dalam aktiviti tidak beretika itu – usaha untuk memberi tekanan kepada rejim berkenaan.

Shtayyeh menggesa pihak berkuasa negara haram segera menyerahkan jenazah berkenaan kepada ahli keluarga mereka.

Sehingga kini, kira-kira 78 rakyat Palestin menjadi mangsa korban rejim Zionis termasuk 15 orang kanak-kanak sejak awal tahun ini.

Lebih menyedihkan dalam tempoh berkenaan, Zionis sering melakukan serbuan ke atas penduduk Palestin di seluruh wilayah yang diduduki termasuk menggeladah kediaman penduduk setiap hari.

Serbuan ganas berkenaan disasarkan di Tebing Barat terutama bandar Jenin, susulan tindakan seorang pemuda Palestin yang berani melakukan operasi terhadap rejim Zionis sebagai membalas kekejaman tentera pengganas kepada rakyat Palestin.

Tentera pengganas juga semakin agresif menghalang penduduk Islam memasuki Masjid al-Aqsa di Baitulmaqdis. – Agensi


Isu kenaikan kos sara hidup antara tumpuan Dewan Rakyat hari ini

KUALA LUMPUR, 18 Zulhijjah 1443H, Isnin – Persoalan mengenai langkah untuk menangani kenaikan kos sara hidup dan memastikan kestabilan harga barangan kekal pada harga mampu milik rakyat antara topik yang dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat yang disiarkan di laman sesawang Parlimen, soalan itu diajukan Datuk Seri Anwar Ibrahim (PH-Port Dickson) kepada Perdana Menteri semasa sesi Pertanyaan Bagi Jawab Lisan.

Datuk Mohd Fasiah Mohd Fakeh (Bersatu-Sabak Bernam) pula meminta Perdana Menteri menyatakan bilangan rakyat yang dikategorikan sebagai miskin tegar bagi tempoh 2020 hingga kini, serta langkah kerajaan bagi menghapuskan kemiskinan tegar.

Tumpuan juga dijangka terarah kepada soalan Fong Kui Lun (PH-Bukit Bintang) yang mengajukannya kepada Menteri Wilayah Persekutuan mengenai pelan jangka panjang dan pendek supaya Kuala Lumpur bebas daripada banjir, termasuk banjir kilat yang sering melanda apabila hujan lebat.

Selain itu, Datuk Seri Abdul Azeez Abdul Rahim (BN-Baling) dijangka meminta Perdana Menteri menyatakan program dan formula yang akan dirangka kerajaan untuk meningkatkan kesedaran pengundi muda akan tanggungjawab mereka untuk keluar mengundi.

Isu mengenai Perang Rusia-Ukraine pula disentuh Mohamad Sabu (PH-Kota Raja) melalui soalan yang diajukan kepada Menteri Luar iaitu langkah yang diambil kerajaan untuk membendung kesan secara tidak langsung peperangan itu khususnya kepada ekonomi.

Beliau juga bertanyakan mengenai usaha kerajaan untuk memastikan rantau ini tidak akan terlibat secara langsung dalam mana-mana proksi yang akan memberi kesan buruk kepada negara.

Selepas sesi soal jawab, mesyuarat itu bakal menyaksikan sama ada pemilihan Timbalan Yang Dipertua Dewan Rakyat bagi menggantikan Ahli Parlimen Pengerang Datuk Seri Azalina Othman Said dapat dilaksanakan atau ditangguh buat kali ketiga.

Persidangan Dewan Rakyat kali ini berlangsung selama 12 hari hingga 4 Ogos. – Bernama


Filem Mat Kilau janjikan pengalaman beza kepada penonton

BANGI, 23 Zulkaedah 1443H, Khamis – Filem Mat Kilau – Kebangkitan Pahlawan yang mula ditayangkan di pawagam seluruh negara hari ini menjanjikan suatu pengalaman berbeza dan kepuasan kepada penonton yang menonton filem epik berkenaan.

Ini kerana, kisah realiti sejarah yang diangkat ke layar perak itu dijamin mampu menaikkan ‘bulu roma’ mereka yang menontonnya, selain menyemarakkan lagi rasa cinta kepada agama dan bangsa.

Penerbit Filem Mat Kilau, Abdul Rahman Mat Dali berkata, bukan hanya pada kisahnya, tetapi susuk tubuh lelaki yang dikatakan sebagai ‘hero’ akan memberikan inspirasi serta contoh terhadap semangat pejuang dahulu apabila kebebasan dan kedaulatan tanah air dicabar.

“Kemungkinan ramai yang menyerah dan gentar selepas melihat musuh.

“Tetapi dalam konteks Mat Kilau ialah seorang yang tidak rela tunduk kepada cengkaman luar yang tiba-tiba datang tidak diundang,” katanya dalam satu temubual khas bersama TV Pertiwi.

Lebih menarik lagi, Pengarah dan pemilik Studio Kembara itu berkata, filem ini mengikut pendedahan, aras pemikiran dan sejauh mana keprihatinan penonton terhadap isu yang berlaku dahulu dan sekarang.

“Mat Kilau ini menonjolkan tokoh yang sempurna. Rela membela tanah air bahkan sanggup bersusah payah.

“Dia boleh membuat pilihan menerima satu kuasa besar dunia ketika itu tetapi dia memilih untuk menentang dan mencabar,” katanya.

Dalam konteks sejarah tanah air pula, Abdul Rahman berkata, ramai lagi pejuang seperti Mat Kilau, justeru pihaknya berhasrat untuk menampilkan lagi tokoh yang memberikan inspirasi.

“Tujuan Studio Kembara ingin mencetuskan konten sekarang dan akan datang ialah satu harapan melakar impian supaya kita menjadi bangsa yang terhormat, bermaruah dan ada harga diri,” katanya.

Filem Mat Kilau dibikin dalam suasana 1892 ketika kolonial British menduduki tanah di Pahang. British mengaut hasil bumi Pahang milik orang Melayu dan mencampuri urusan adat dan agama orang Melayu.

Filem itu menelan belanja sebanyak RM 8 juta dan menjalani penggambaran selama 100 hari menampilkan bintang hebat Datuk Adi Putra (Mat Kilau), Wan Hanafi Su sebagai ayah Mat Kilau iaitu Tok Gajah, Beto Kusyairy (Wahid), Khir Rahman (Usup), Fattah Amin (Awang) dan Johan As’ari (Yassin).

Ia turut membarisi pelakon luar iaitu aktor dari Indonesia, Yayan Ruhian.

Tonton temubual penuh di sini;


Bahaya, ramai pelajar sekolah rendah ketagih vape

BANGI, 22 Syawal 1444H, Sabtu – Lebih 300,000 pelajar sekolah di Malaysia terjebak dengan budaya menghisap rokok elektronik atau vape ketika masih di alam persekolahan.

Kajian Persatuan Pengguna Pulau Pinang (CAP) mendedahkan, sebilangan kanak-kanak berusia sembilan hingga 12 tahun mengakui mereka mencuba vape dan e-rokok bapa masing-masing ketika berada di rumah atau dalam kereta.

Seramai 200 daripada 300 kanak-kanak terbabit dalam soal selidik mengakui, mereka mengambil vape sekurang-kurangnya dua kali seminggu.

Pensyarah Jabatan Kesihatan Persekitaran dan Pekerjaan UPM, Prof Madya Dr Haliza Abdul Rahman berkata, jika tiada tindakan segera diambil, lebih ramai kanak-kanak seawal lapan tahun dan pelajar sekolah menengah akan ketagihan vape sekali gus mengancam kesihatan serta masa depan mereka.

Apa yang pasti katanya, vape tumbuh dalam kalangan remaja dan pelajar sekolah tanpa kawalan.

“Sudah ada bukti vape turut digunakan sebagai bahan campuran dadah yakni pelajar memasukkan tar dalam vape mereka untuk menimbulkan rasa khayal.

“Jika generasi muda negara ini sudah menjadi penagih nikotin sejak kecil, otak mereka akan terbantut dan kesihatan mereka terjejas.

“Kajian menunjukkan apabila individu mula merokok pada usia muda, mereka akan menjadi ketagih dan kekal sebagai perokok sehingga dewasa atau tua,” katanya.

Mengulas lanjut, beliau berkata, tindakan Australia dalam menangani budaya vape boleh dijadikan contoh.

“Australia mempunyai satu undang-undang antimerokok paling keras di dunia, yang kini bercadang mengetatkan undang-undang berkaitan rokok elektronik atau e-rokok, termasuk memperkenalkan kawalan baharu ke atas import dan pembungkusan bagi menghapuskan vape terutama dalam kalangan kanak-kanak.

“Cadangan itu memperlihatkan tindakan keras terbesar terhadap industri tembakau di negara itu dalam tempoh lebih sedekad,” ujarnya.

Beliau juga berkata, pihak kerajaan perlu menguatkuasakan sekatan umur yang ketat ke atas peranti vape dan cecair di tempat jualan dan menggunakan teknologi pengesahan umur moden untuk jualan dalam talian.

“Selain itu, adalah sangat penting untuk memperluas penyediaan perkhidmatan kepada orang awam yang ketagih nikotin, tidak kira sama ada mereka menggunakan rokok konvensional atau e-rokok,” katanya lagi.

Pautan asal ; https://www.bharian.com.my/rencana/lain-lain/2023/05/1100689/penguatkuasaan-ketat-tangani-ketagihan-vape-kanak-kanak


7 sebab Ramadan di sebut sebagai tetamu

1. IA datang dan pergi. Kemudian akan kembali semula. Tidak selamanya duduk bersama kita

2. Kehadirannya dinanti. Biasanya kita sambut dengan persiapan rapi

3. Ia hadir bersama hadiah, kegembiraan dan silaturrahim. Kalau kita lihat tetamu datang dengan tangan kosong sekalipun, ia sebenarnya membawa bersama rahmat Allah SWT

4. Walaupun ia hadir bertandang lama, tapi kita tetap merasakan masa berlalu dengan sangat pantas

5. Kita yang mesti beraksi bersungguh-sungguh melayan dan memuliakannya. Bukan sebaliknya

6. Bila ia minta izin untuk pergi, kita tiada pilihan lain selain melepaskannya

7. Pemergiannya dirindui. Setiap kali ia pergi, kita akan bermonolog sendiri, “Dapatkah aku bertemu dengannya lagi?”

Ir. Ts. Lukman Al Hakim Mohamad
Setiausaha Agung BERJASA


Kanada, Australia dan Sepanyol turut sekat pengembara dari China

OTTAWA, 8 Jamadilakhir 1444H, Ahad – Kanada, Australia, Sepanyol dan Maghribi menjadi negara terbaharu yang mengenakan sekatan perjalanan ke atas ketibaan pengembara dari China berikutan lonjakan kes COVID-19 di sana.

Memetik kebimbangan mengenai gelombang jangkitan baharu dan kekurangan maklumat mengenai varian dari China, lebih daripada 12 negara telah mengenakan sekatan baharu COVID-19 ke atas pengembara dari China.

Ia susulan wabak COVID-19 melonjak tinggi kerana kelonggaran peraturan ‘sifar-COVID’.

Selain Maghribi, Australia, Kanada dan Sepanyol juga bersetuju untuk mematuhi ujian wajib COVID-19 yang negatif semasa ketibaan.

Menteri Kesihatan Australia, Mark Butler berkata, keputusan itu diambil atas dasar ‘berhati-hati’ dan hanya bersifat sementara.

“Kerajaan telah memutuskan dengan berhati-hati, untuk meminta pelancong dari China mengemukakan bukti sebelum menaiki penerbangan bahawa mereka menjalani ujian COVID dan disahkan negatif,” kata Butler.

Keperluan itu juga akan dikenakan kepada pengembara dari Hong Kong dan Macau.

Siaran kerajaan Kanada juga menyatakan bahawa langkah kesihatan yang dirancang ini akan dikenakan kepada pengembara udara, tanpa mengira kewarganegaraan dan status vaksinasi.

“Ia adalah langkah sementara, dilaksanakan selama 30 hari, yang akan dinilai semula apabila lebih banyak data dan bukti tersedia,” katanya.

Sepanyol juga akan memerlukan ujian COVID-19 negatif atau vaksinasi penuh terhadap penyakit itu semasa ketibaan pelancong dari China, kata Kementerian Kesihatan negara itu. – Agensi

Pautan berkaitan;


PKP? Tidak…Rentas negeri, daerah boleh seperti biasa

PUTRAJAYA, 15 Safar 1442H, Sabtu – Tidak ada keperluan untuk melaksanakan semula Perintah Kawalan Pergerakan (PKP) di seluruh negara, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, meskipun angka positif COVID-19 dilihat besar, namun kebanyakan kes itu melibatkan tahanan penjara di Kedah dan Sabah, yang terasing daripada komuniti.

“PKP ke hari ini? Tidak… kita tidak akan mengisytiharkan PKP kerana contohnya semalam, walaupun mencatatkan jumlah 287 kes tetapi 128 daripada 129 kes di Kedah misalnya, adalah melibatkan Kluster Tembok iaitu mereka di dalam penjara.

“Di Sabah, 35 kes adalah melibatkan Kluster Benteng juga di penjara… yang di luar 78 kes dan walaupun angka itu juga besar namun kami sudah buat kawalan,” katanya pada sidang media selepas menghadiri Sidang Khas Majlis Keselamatan Negara yang dipengerusikan Perdana Menteri Tan Sri Muhyiddin Yassin di sini, hari ini.

Beliau berkata, kes di negeri-negeri lain juga mencatatkan angka yang rendah, sama ada satu hingga tiga kes sahaja, kecuali Selangor 31, namun ia belum sampai ke tahap merah.

“Jadi kalau kita tengok, kebanyakan satu atau dua kes di setiap negeri, jadi bukan satu perkara yang membimbangkan.

“Kalau satu, dua kes kita nak buat sekatan satu negara, sampai bila pun negara kita PKP…,” katanya.

Jika sesuatu negeri melepasi angka merah, kerajaan akan mengenal pasti kawasan di negeri itu untuk dikenakan sekatan mengikut kawasan.

“Katalah Selangor… kita tidak akan laksanakan sekatan pergerakan seluruh negara, seluruh negeri itu atau seluruh daerah, hanya sasar kawasan seperti satu kawasan flat atau satu kawasan kampung yang terlibat,” katanya.

Ismail Sabri berkata, atas alasan yang sama juga, masih tiada keperluan untuk sekatan rentas negeri atau daerah dilaksanakan.

“Rakyat diharap tidak terlalu panik, walaupun rakyat mungkin marah pada saya kerana kata jangan panik… tetapi walaupun begitu jangan ambil lewa dan rasa selesa… sentiasalah perketatkan kawalan kendiri, selagi vaksin tidak ditemui,” katanya.

Ditanya dakwaan orang politik berkempen di Sabah adalah punca peningkatan kes COVID-19 dalam negara, Ismail Sabri berkata, lebih 13,000 saringan dilakukan dan lebih kurang 130 adalah positif, iaitu satu peratus daripada mereka yang kembali dari Sabah.

Satu peratus itu bukan orang politik semata-mata, turut melibatkan pelancong, orang yang mempunyai tugasan rasmi dan urusan perniagaan, katanya.

Mengenai kuarantin 14 hari tidak dikenakan kepada mereka yang pulang dari Sabah jika keputusan saringan negatif, sedangkan mereka yang kembali dari luar negara perlu kuarantin wajib 14 hari, Ismail Sabri berkata ,Sabah merupakan satu daripada negeri di Malaysia dan dengan itu perjalanan dari dan ke negeri itu dikategorikan sebagai rentas negeri.

“Tidak pernah sebelum ini rentas negeri dikenakan kuarantin wajib walaupun terdapat zon merah dalam negeri itu.

Ismail Sabri berkata, kuarantin wajib dikenakan terhadap mereka yang pulang dari luar negara kerana tidak tahu sejarah perjalanan mereka, kawasan atau daerah yang dilawati serta siapa mereka bertemu.

“Kita tiada sejarah dari mana dia balik. Contohnya dari United Kingdom, kita tidak tahu sama ada kawasan itu zon merah ataupun tidak dan yang kedua kita tidak tahu siapa dia bersama sewaktu di luar negara dan pengesanan kontak tidak dapat dilakukan,” katanya.

Ismail Sabri berkata, saringan dan kuarantin 14 hari dikenakan terhadap mereka yang pulang dari Sabah adalah langkah berjaga-jaga kerana kes tinggi dicatatkan.

Individu yang didapati negatif tidak perlu dikuarantin namun saranan Kementerian Kesihatan adalah menggalakkan kuarantin kendiri demi kepentingan diri, keluarga dan komuniti.

Beliau berkata, tindakan menyiarkan gambar dan nama pesakit yang disahkan positif selain daripada Kementerian Kesihatan adalah salah di bawah Akta Perlindungan Data Peribadi.

“Tidak pernah dulu-dulu waktu PKP nama positif didedahkan kerana ia bertentangan dengan hak kerahsian peribadi,” katanya. – Bernama


JAKOA komited tingkatkan kesedaran vaksinasi

KUALA BERANG, 28 Syawal 1442H, Rabu – Jabatan Kemajuan Orang Asli (JAKOA) akan memainkan peranan lebih besar bagi memastikan masyarakat Orang Asli turut menyertai Program Imunisasi COVID-19 Kebangsaan.

Timbalan Menteri Pembangunan Luar Bandar Datuk Seri Abdul Rahman Mohamad berkata kempen dengan lebih agresif akan dilakukan JAKOA bagi meningkatkan kesedaran Orang Asli tentang bahaya COVID-19 serta pentingnya pengambilan vaksin bagi mencegah jangkitan itu.

“’Setakat ini jumlah mereka yang mendaftar untuk pengambilan vaksin COVID-19 terlalu rendah.

JAKOA komited untuk meningkatkan kesedaran dan bergerak bersama untuk menghentikan wabak COVID-19,” katanya ketika melawat Perkampungan Orang Asli Sungai Berua, di sini.

Turut hadir pada lawatan itu, Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid yang juga Ahli Parlimen Hulu Terengganu.

Menurut Abdul Rahman JAKOA telah mengedarkan 79,041 borang pendaftaran dan daripada jumlah itu seramai 15,307 orang telah menyatakan persetujuan mereka untuk menerima suntikan vaksin setakat ini.

“Jumlah yang bersetuju menerima vaksin menunjukkan bahawa kesedaran Orang Asli untuk divaksin perlu dipertingkatkan dengan lebih agresif lagi,” katanya.

Untuk rekod, seramai 3,018 Orang Asli telah menerima dos pertama vaksin dan sejumlah 1,330 individu telah menerima dos vaksin kedua.

Sehubungan itu, beliau berkata kementerian bersama JAKOA dan pihak berkaitan akan memperluaskan program penerangan mengenai kepentingan vaksin kepada Orang Asli melalui pelbagai kaedah termasuk secara dalam talian.

“Mungkin mereka ini tidak mendapat penjelasan yang sebenar. Untuk itu, kementerian akan menyusun kembali strategi dan program dengan agensi-agensi berkaitan,” katanya. – Bernama


Najib sendiri penyebab gagal rayuannya, tiada unsur ketidakadilan

PUTRAJAYA, 9 Ramadan 1444H, Jumaat – Mahkamah Persekutuan memutuskan Datuk Seri Najib Tun Razak sendiri sebenarnya menjadi penyebab prosiding rayuan beliau bagi kes membabitkan dana SRC International Sdn Bhd tidak didengar oleh panel hakim terdahulu.

Hakim Mahkamah Persekutuan Datuk Vernon Ong Lam Kiat yang membacakan penghakiman majoriti 4-1 itu, telah menolak permohonan bekas perdana menteri untuk menyemak keputusan panel Mahkamah Persekutuan sebelum ini yang mengekalkan sabitan dan hukuman penjara 12 tahun serta denda kerana menyeleweng dana SRC International berjumlah RM42 juta.

“Tiada penafian hak pemohon (Najib) dan tiada pelanggaran keadilan dalam kes itu,” katanya.

Keputusan majoriti itu dipersetujui oleh hakim Mahkamah Persekutuan Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais.

Hakim Besar Sabah dan Sarawak Datuk Abdul Rahman Sebli yang mempengerusikan panel lima hakim itu membuat keputusan bertentangan.

Dalam penghakimannya, Ong berkata, peguam Najib sendiri yang enggan membuat penghujahan lisan sejak permulaan prosiding rayuan tahun lepas, walaupun peguam Datuk Hisyam Teh Poh Teik dibenarkan berbuat demikian oleh Ketua Hakim Negara Tun Tengku Maimun Tuan Mat yang mengetuai panel hakim sebelum ini yang menolak rayuan itu.

Menyentuh mengenai penangguhan rayuan Najib yang dibangkitkan oleh pihak pembelaan, Ong berkata, mahkamah mempunyai budi bicara mutlak untuk membenarkan atau tidak sebarang penangguhan dan panel terdahulu telah menggunakan budi bicara mereka secara bijaksana.

“Oleh itu, tiada merit untuk semakan keputusan itu,” kata hakim.

Mengenai permohonan Najib untuk semakan terhadap pelepasan peguamnya (Hisyam) daripada mewakilinya semasa rayuan tersebut, hakim itu berkata, mahkamah mendapati pendapat pemohon bahawa mahkamah tidak mempunyai kuasa untuk tidak membenarkan pelepasan peguam itu tidak boleh dipertahankan kerana kuasa itu ada, diperuntukkan dalam Peraturan 137 Kaedah-Kaedah Mahkamah Persekutuan 1995.

Sementara itu, mengenai permohonan Najib untuk semakan semula sabitan dan hukumannya, mahkamah memutuskan panel terdahulu telah mempertimbangkan 94 alasan rayuan, penghujahan bertulis dan keputusan mahkamah terdahulu yang mendengar kes Najib.

Oleh itu, penghakiman majoriti membuat kesimpulan bahawa tiada merit untuk semakan keputusan mahkamah terdahulu yang mengekalkan sabitan dan hukuman terhadap Najib, kata hakim itu.

“Pemohon berhujah bahawa haknya telah dicabuli. Bagaimanapun, di sini jelas pemohon adalah punca nasib malangnya sendiri. Kami tidak nampak sebarang sebab untuk menyemak sebarang keputusan panel Mahkamah Persekutuan terdahulu.

“Setelah mempertimbangkan semua rekod, mahkamah mendapati bahawa semua sabitan awal terhadap pemohon adalah selamat dan hukuman yang dikenakan terhadap pemohon tidak keterlaluan, dan oleh itu, disahkan,” kata Ong.

Mengenai permohonan semakan berhubung keengganan Tengku Maimun menarik diri daripada mendengar rayuan itu, hakim itu berkata, undang-undang mengenai penarikan diri juga telah diselesaikan dengan baik berdasarkan prinsip ujian “bahaya berat sebelah”.

Beliau berkata, keputusan Tengku Maimun untuk tidak menarik diri disokong oleh ahli panel yang lain dalam penghakiman berasingan.

Hakim itu selanjutnya berkata, tiada kegagalan korum dalam apa jua perkara kerana hakim boleh mendengar sebarang penarikan diri yang dibuat terhadap mereka.

Mengenai permohonan Najib untuk mengemukakan bukti baharu terhadap Hakim Mahkamah Tinggi ketika itu Datuk Mohd Nazlan Mohd Ghazali, hakim itu berkata, mahkamah bersetuju dengan keputusan Mahkamah Persekutuan sebelum ini yang menafikan permohonan tersebut berdasarkan penilaian yang betul terhadap keterangan di hadapannya.

“Kami menegaskan bahawa proses semakan di bawah Peraturan 137 tidak seharusnya disalahgunakan. Sehubungan itu, permohonan semakan itu ditolak,” katanya.

Bukti baharu itu adalah mengenai Mohd Nazlan yang pada 2006 adalah peguam dan setiausaha syarikat bagi Kumpulan Maybank, yang mempunyai tanggungjawab keseluruhan untuk pengurusan dan pentadbiran semua jabatan undang-undang dalam keseluruhan kumpulan.

Dengan keputusan hari ini, Najib, 69, akan terus menjalani baki hukuman penjara 12 tahun di penjara Kajang.

Pada 23 Ogos lepas, panel Mahkamah Persekutuan sebelum ini, diketuai oleh Tengku Maimun, menolak rayuan bekas Ahli Parlimen Pekan itu untuk membatalkan sabitan dan hukuman. Najib memulakan hukuman penjara 12 tahun di penjara Kajang pada hari yang sama.

Selain itu, Najib juga telah memfailkan permohonan pengampunan diraja pada September tahun lepas.

Pada 5 Januari lepas, beliau juga memfailkan petisyen kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD) untuk meminta pembebasan daripada penjara atau perbicaraan semula kes SRC International yang dihadapinya berikutan pendengaran rayuan di Mahkamah Persekutuan yang beliau dakwa mempunyai kecacatan serius dan bertentangan dengan peraturan keadilan antarabangsa.

Beliau memfailkan petisyen itu melalui Tetuan Shafee & Co, di pejabat Suruhanjaya Tinggi Geneva secara digital.

Pada 28 Julai 2020, Hakim Mahkamah Tinggi ketika itu, Mohd Nazlan, yang kini hakim Mahkamah Rayuan, telah menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.

Pada 8 Disember 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu. – Bernama


Teladani semangat rakyat Palestin bergelut pertahan tanah air: Khutbah

BANGI, 14 Muharram 1444H, Jumaat – Khutbah hari ini mengajak umat Islam menghayati sejarah kemerdekaan negara dan menghargai warisan yang ditinggalkan pejuang terdahulu.

Tindakan itu bagi membina semangat mempertahankan kedaulatan serta memutikkan perasaan cintakan tanah air.

Justeru, khutbah mengingatkan bahawa cinta kepada negara mesti disemai melalui kebersamaan seperti perasaan hormat di antara kaum, sumbangan tenaga dan idea serta perkongsian kebahagiaan sesama masyarakat.

Khutbah Jabatan Agama Islam Wilayah Persekutuan (Jawi) itu berkata, sebagai muslim, tiada tujuan lain untuk rasa cintakan negara selain kerana Allah SWT.

“Bumi yang kita pijak ini ialah tanah tumpahnya darah kita dan disinilah perlunya kita memelihara keamanan untuk terus hidup dengan penuh kedamaian.

“Kita bertanggungjawab untuk menjaga kesucian agama dan kedaulatan negara daripada sebarang anasir keganasan, kezaliman mahupun penindasan,” katanya.

Sehubungan itu, Jawi mengajak umat Islam di negara ini mengambil pengajaran sebagaimana rakyat Palestin khususnya di Semenanjung Gaza, yang masih bergelut dengan kehilangan nyawa dan harta benda.

“Namun, mereka sekali-kali tidak akan tunduk menggadaikan maruah tanah air kepada para penjajah Zionis Israel.

“Mereka berada di medan juang yang tidak berkesudahan, berjuang menentang penjajah yang sentiasa angkuh cemburukan kedamaian dan ketenteraman mereka,” katanya.

Atas sebab itu, semangat rakyat Palestin di Gaza harus diteladani umat Islam dalam mendepani cabaran melestarikan kemakmuran negara.

“Di samping itu, pamerkan semangat patriotik dalam kehidupan seharian, pemikiran, percakapan dan tindakan membela dan mempertahankan kepentingan negara.

“Sumbangkan sebarang pendapat dalam apa yang kita rasakan baik dan sihat untuk negara,” kata khutbah.


Polis siasat kegiatan jual darjah kebesaran negeri Pahang

KUANTAN, 24 Zulhijjah 1444H, Khamis – Kegiatan penjualan bintang dan lencana darjah kebesaran negeri Pahang yang didakwa dilakukan melalui platform e-dagang tanpa kebenaran, kini dalam siasatan.

Ketua Polis Pahang, Datuk Yahaya Othman berkata, kertas siasatan dibuka susulan satu laporan polis yang diterima berhubung aktiviti itu pada 11 Julai lalu.

Beliau memaklumkan, operasi khas akan dilakukan bagi mengesan pihak yang terlibat termasuk penjual, pembeli dan penggunaan ’emblem’ darjah kebesaran itu pada kenderaan.

“Kita dapati set bintang dan lencana darjah kebesaran itu hanya ditawarkan pada harga kira-kira RM1,000.

“Siasatan sedang dijalankan di bawah Seksyen 3(1)(c) Enakmen Lambang, Gelaran atau Anugerah (Mencegah Penggunaan Tidak Wajar) Pahang 2017.

“Jika disabitkan kesalahan, individu yang memasang, memaparkan lambang atau emblem darjah kebesaran negeri Pahang pada mana-mana bahagian kenderaan mereka tanpa kebenaran berdepan denda tidak kurang RM250,000 dan tidak lebih RM500,000 atau dipenjarakan selama tempoh tidak kurang daripada satu tahun dan tidak melebihi lima tahun atau kedua-duanya sekali,” katanya seperti dilapor akhbar tempatan.

Beliau berkata demikian pada sidang akhbar di Bilik Media Ibu Pejabat Polis Kontinjen (IPK) Pahang, hari ini.

Yahaya berkata, pihak polis menyeru semua pihak mematuhi peruntukan undang-undang berkenaan.

“Mana-mana individu yang telah memasang atau melekatkan lambang atau emblem darjah kebesaran negeri Pahang pada kenderaan tanpa kebenaran dinasihatkan agar menanggalkan segera bagi mengelak dikenakan tindakan undang-undang,” katanya.


Kerajaan Pulau Pinang peruntuk tanah bernilai tinggi untuk SJKC, SMJKC?

BANGI, 7 Syawal 1442H, Rabu – Kerajaan Pulau Pinang memperuntukkan sejumlah tanah di kawasan utama negeri itu, untuk projek pembinaan, perluasan dan penempatan semula Sekolah Jenis Kebangsaan (SJK) Cina.

Meskipun nilai tanah di Pulau Pinang sangat tingi dan kawasan yang boleh dimajukan juga terhad, sebanyak dua Sekolah Menengah Jenis Kebangsaan Cina (SMJKC) dan empat SJKC menerima manfaat daripada insentif itu sejak tahun 2008.

Penyelaras Khas Ketua Menteri Pulau Pinang, Gooi Seong Kin berkata, sejak 2008, kerajaan negeri sangat menitikberatkan kemajuan pendidikan Cina menerusi banyak bantuan kepada sekolah, khususnya daripada segi kewangan meskipun bidang pendidikan di bawah pentadbiran kerajaan Pusat.

“Selain itu, sejak peruntukan (kepada sekolah) diinstitusikan pada 2009, kerajaan Pulau Pinang menyalurkan RM100 juta kepada 90 buah SJKC, 12 buah SMJKC dan lima buah SMPC (Sekolah Menengah Persendirian Cina),” katanya seperti dipetik portal kwongwah.com.my pada 12 Mei lalu.

Seong Kin berkata, selain wang tunai, kerajaan negeri turut memberikan tanah yang bernilai tinggi untuk projek pembinaan, perluasan serta penempatan semula sekolah Cina.

Katanya, sejak 2008, sebanyak 25 ekar tanah telah diberikan kepada dua sekolah iaitu SMJKC Jit Sin II dan SMJKC Heng Ee, selain dimanfaatkan juga untuk SJKC Aik Hua, SJKC Beng Teik Cawangan, SJKC Kwang Hwa dan SJKC Yang Cheng Teluk Kumbar.

“Beberapa hari lepas, Ketua Menteri Pulau Pinang, Chow Kon Yew telah mewakili kerajaan negeri menyerahkan tanah simpanan untuk dimajukan seluas 4.3 ekar kepada SJKC Aik Hua, termasuk peruntukan RM15.7 juta untuk membiayai kos pmbinaan bangunan dan dewan sekolah.

“Pada masa sama, kerajaan Pulau Pinang juga sedang mengurus dan menyelaraskan hal berkaitan lebih 18 ekar tanah untuk pembinaan SJKC Chong Cheng dan SJKC Chung Shan,” katanya.

Seong Kin berkata, selain membantu SJKC dan SMJKC – kononnya sebagai sekolah kerajaan – pihaknya tidak pernah melupakan sumbangan SMPC.

Selain peruntukan tahunan yang telah diinstitusikan, saguhati juga diberi kepada kakitangan SMPC bagi membalas jasa mereka kepada pendidikan Cina yang telah diperuntukkan sebanyak RM2.5 juta setakat ini, katanya.

Dia juga mendakwa, bahawa langkah kerajaan negeri itu membantu perkembangan pendidikan Cina sejak 2008 patut dijadikan contoh kepada seluruh negara, terutama kerajaan Pusat.


BERJASA gesa tubuh ‘task force’ tangani banjir

BANGI, 25 Ramadan 1443H, Rabu – Kerajaan digesa menubuhkan sebuah jawatankuasa bertindak atau ‘task force’ baharu bagi menangani isu banjir yang ketika ini menimbulkan keresahan dan kebimbangan rakyat.

Ketua Pemuda BERJASA, Ustaz Fahmi Bazlan berkata, setiap kali banjir melanda, pasti ada pihak yang kerugian harta benda sehingga mencecah ribuan ringgit.

“Sebab itu saya cadangkan buat kiraan kerugian dan masukkan dalam satu sumber negara. Bukan kecil ya jumlahnya.

“Dulu banjir besar di Kelantan tahun 2015, kerugian harta benda dan infrastruktur melebihi RM1 bilion. Apabila musibah ini berlaku di Lembah Klang, pasti berlipat kali ganda jumlahnya.

“Penganalisis ekonomi, Prof Madya Dr Aimi Zulhazmi Abdul Rashid menganggarkan sebanyak RM15 bilion kerugian.

“Bukan setakat rugi kemusnahan harta benda peribadi, tetapi melibatkan juga perusahaan mikro, kecil dan sederhana (PMKS) serta infrastruktur negeri. Kalau kerajaan masih tak mengambil serius tentang isu banjir kilat ini, berapa ramai lagi rakyat akan rugi?” katanya dalam kenyataan hari ini.

Dalam perkembangan sama, beliau menggesa Menteri Wilayah Persekutuan, Datuk Seri Dr Shahidan Kassim meneliti semula sistem amaran banjir di ibu kota.

“Tengok-tengoklah juga DBKL dengan inisiatif mitigasi banjir yang sampai sekarang masih tidak dibentangkan.

“Bajet RM25 juta telahpun diluluskan untuk selesaikan isu banjir bersama Institut Kerja Raya Malaysia (Ikram). Tetapi hasil siasatan pelan mitigasi banjir yang sepatutnya dibentangkan pada bulan ini, masih tiada khabar berita,” katanya.

Beliau tidak menolak kemungkinan ia berpunca daripada koordinasi semua kementerian yang sangat lemah.

“Bila sebut pasal banjir, sah-sah melibatkan banyak kementerian.

“Antaranya Kementerian Kerja Raya, Kementerian Alam Sekitar dan Air, Kementerian Perumahan dan Kerajaan Tempatan, turut serta jabatan dan agensi yang terlibat seperti Jabatan Pengairan dan Saliran, Jabatan Perkhidmatan Awam dan Agensi Pengurusan Bencana Negara.

“Duduklah semeja. Tubuhkan gerak kerja ‘task force’. Takkan nak tunggu banjir lagi sekali?,” bidasnya.


KPT ajak mahasiswa kongsi pandangan isu kemasukan pelajar pada Mac

BANGI, 11 Jamadilakhir 1442H, Ahad – Kementerian Pengajian Tinggi (KPT) mempelawa mahasiswa berkongsi pandangan berhubung kemasukan pelajar bagi semester baharu Mac ini.

Ini melihat kepada keadaan dan situasi semasa negara yang berdepan kes jangkitan harian empat angka, selain pelaksanaan perintah kawalan pergerakan (PKP) di semua negeri kecuali Sarawak.

Menteri KPT, Datuk Seri Noraini Ahmad berkata, pihaknya mahu mendengar pandangan dan suara hati semua pihak berhubung kemasukan pelajar ke institusi pengajian tinggi (IPT) Mac nanti.

“Sekiranya anda sudi berkongsi hasrat dan suara hati anda berkenaan perkara ini boleh nyatakan di ruangan komen.

“InsyaAllah saya di pihak KPT akan cuba mengambil perhatian akan segala maklum balas daripada anda semua agar keputusan yang terbaik dapat diambil untuk anda semua,” katanya di Facebook hari ini.

Noraini berkata, KPT sebelum ini telah mengadakan beberapa libat urus dengan pelbagai pihak berkepentingan berhubung pengoperasian IPT bermula awal Mac depan.

Beliau berkata, terdapat lima kategori pelajar IPT yang dibenarkan kembali ke kampus secara berperingkat bagi meneruskan pembelajaran masing-masing.

Antaranya, pelajar pascasiswazah mod penyelidikan di universiti awam dan IPTS yang sedang menjalankan pengajian, pelajar semester akhir bagi pengajian di peringkat Diploma dan Ijazah Sarjana Muda.

Pelajar semester akhir yang tidak mempunyai akses internet, pelajar berkeperluan khas (OKU) yang mengikuti program Pendidikan dan Latihan Teknikal dan Vokasional (TVET) di Politeknik dan Kolej Komuniti serta pelajar kemasukan baharu bagi sesi akademik 2020/2021 di semua UA, IPTS, Politeknik dan Kolej Komuniti.


Polis tahan lima lelaki disyaki bakar kereta anggota kastam

SEPANG, 14 Rabiulakhir 1443H, Jumaat  – Polis menahan lima lelaki di sekitar Klang malam tadi bagi membantu siasatan kes khianat terhadap kereta milik anggota Jabatan Kastam Diraja Malaysia (JKDM) cawangan Pelabuhan Klang, Selasa lepas.

Ketua Polis Selangor Datuk Arjunaidi Mohamed berkata, kesemua yang berumur antara 30 dan 60 tahun itu akan disiasat mengikut Seksyen 435 Kanun Keseksaan kerana khianat dengan api.

“Kesemua individu ini tidak mempunyai rekod jenayah lampau,” katanya dalam sidang media di Ibu Pejabat Polis Daerah Sepang, hari ini.

Dilaporkan sebuah kereta Proton X70 milik anggota JKDM terbakar 90 peratus ketika berada di pusat mencuci kereta di Taman Pandamaran Permai, Klang pada kira-kira 11 pagi semalam.

Menurut Arjunaidi, pihak polis telah menerima laporan daripada pengadu berusia lingkungan 50-an pada 16 Nov lepas dengan mendakwa kereta Proton X70 miliknya disimbah cat dan dua hari kemudian (18 Nov), polis menerima satu lagi laporan daripada pengadu yang mendakwa keretanya dibakar di pusat cuci kereta ketika dihantar untuk membersihkan kesan simbahan cat.

Susulan daripada laporan itu, Arjunaidi berkata pihaknya berjaya mengesan lima lelaki berkenaan yang kini direman bagi membantu siasatan.

Mengenai motif kejadian, beliau tidak menolak kemungkinan terdapat unsur khianat terhadap mangsa.- Bernama


Fokus agenda rakyat, bukan sibuk gimik politik ‘tali leher’

Oleh Athirah Huda Zalhe

BANGI, 13 Jamadilawal 1444H, Khamis – Belum pun genap sebulan kerajaan campuran diterajui Perdana Menteri, Datuk Seri Anwar Ibrahim memerintah, rakyat mulai ‘meluat’ apabila isu remeh seperti imej jemaah menteri dalam mesyuarat Kabinet lebih diberi perhatian.

Meskipun prestasi kerajaan belum boleh dinilai, rakyat sebenarnya ternanti-nanti agenda ‘power’ untuk memulihkan semula ekonomi dan menangani isu kos sara hidup.

Malangnya, gerak kerja menteri tenggelam dengan gimik politik apabila isu seperti pemakaian tali leher, capal dan penggunaan perkataan cerakin menjadi tajuk utama di media.

Rata-rata pengguna media sosial mula meluat kerana bagi mereka, pengumuman kerajaan berkaitan masalah bekalan telur dan kenaikan harga barangan patut diutamakan.

“Tali leher bukanlah isu yang rakyat nak tahu, rakyat nak tahu apa yang kerajaan PH akan lakukan dan berikan kepada mereka, masalah harga barangan dan bekalan telur perlulah diselesaikan bukan menuding jari mencari kesalahan orang lain dan mencari mangsa-mangsa politik,” kata Norzlan Yusoff.

“Isu remeh juga diketengahkan. Bincang la isu dasar, lebihkan perbincangan apa tindakan kerajaan nak bantu rakyat kurangkan kos sara hidup,” kata Sue Yusof.

“Rupanya ini formulanya, tak pakai tali leher boleh buat ekonomi meningkat maju. Aku baru tahu,” sindir Aizuandy Shamsuddin.

Sementara itu, pemerhati politik, Ir Ts Muhammad Lukman Al-Hakim turut senada menyifatkan isu berkaitan imej Perdana Menteri dan jemaah menteri sebagai bukan isu besar untuk diberikan perhatian.

Sebaliknya tegas beliau, perkara asas pembangunan negara dan kedaulatan tanah air adalah lebih utama untuk diberikan tumpuan pasca Pilihan Raya Umum Ke-15 (PRU15).

“Pentadbiran PM baharu, Datuk Seri Anwar Ibrahim perlu memberikan fokus kepada membina kembali struktur asas ekonomi negara yang mapan selepas pandemik COVID-19 dan ketidaktentuan ekonomi dunia selain isu integriti nasional yang semakin meruncing.

“Pun begitu masih terlalu awal untuk menilai prestasi beliau dan Kabinet yang baharu sahaja dilantik, namun selepas 100 hari nanti kita nilai dan kritiklah secara profesional,” katanya kepada Ismaweb.net, hari ini.

Namun, Muhammad Lukman tidak menafikan isu pelantikan Presiden UMNO, Datuk Seri Ahmad Zahid Hamidi sebagai Timbalan Perdana Menteri adalah tindakan paling mengecewakan bagi kerajaan baharu itu.

“Bagi saya ia satu kesilapan besar yang mungkin boleh menyebabkan Kabinet beliau (Anwar) tumbang.

“Beliau tidak seharusnya mengulangi kesilapan sama bagi pelantikan Timbalan Menteri yang bakal diumumkan nanti,” katanya.


Tindakan tegas tangani isu hina agama, promosi LGBT

BANGI, 13 Zulkaedah 1442H, Khamis – Mesyuarat Khas Task Force Menangani Isu LGBT bersetuju melaksanakan tindakan tegas secara bersepadu dalam kadar segera bagi menangani isu penghinaan agama secara umum dan promosi gaya hidup LGBT khususnya di media sosial.

Tindakan tersebut, antara lain seperti mengenal pasti masalah dan kekangan yang dihadapi oleh pihak penguat kuasa dalam melaksanakan penguatkuasaan bersepadu.

Selain itu, mencadangkan pindaan kepada Akta Tatacara Jenayah Syariah (Wilayah-Wilayah Persekutuan) 1997 (Akta 560) dan undang-undang tatacara jenayah syariah di negeri-negeri, bagi membolehkan penguatkuasaan undang-undang dilaksanakan terhadap mana-mana orang Islam yang menghina agama Islam dan melakukan kesalahan jenayah syariah lain dengan menggunakan kemudahan rangkaian, perkhidmatan rangkaian atau perkhidmatan aplikasi.

Turut termasuk, menghasilkan satu prosedur operasi standard (SOP) atau garis panduan bertulis secara komprehensif dan menyeluruh mengenai tatacara mengendalikan aduan bagi kesalahan-kesalahan yang berkaitan penghinaan agama dan promosi gaya hidup LGBT.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, tindakan tegas itu bagi menunjukkan komitmen penuh kerajaan dalam menangani masalah berkenaan.

Katanya, Task Force Menangani Isu LGBT ini diwujudkan selari dengan Pelan Tindakan Sosial Islam yang dipengerusikan oleh Ketua Pengarah Jabatan Kemajuan Islam Malaysia (JAKIM).

“Tujuan Mesyuarat Khas pada hari ini ialah untuk membincangkan secara khusus berkenaan penguatkuasaan undang-undang terhadap perbuatan menghina agama melalui promosi gaya hidup LGBT di media sosial.

“Sebagaimana yang kita sedia maklum, bulan Jun dianggap sebagai Gay Pride Month di mana gerakan LGBT di seluruh dunia, termasuk di Malaysia, sedang mempromosi gaya hidup mereka secara terbuka sama ada melalui perarakan atau media massa termasuk media sosial.

“Justeru, kita mendapati ada pihak tertentu yang memuat naik status dan grafik yang menghina agama Islam di media sosial tertentu dalam usaha mereka mempromosi gaya hidup LGBT,” katanya dalam kenyataan.

Ahmad Marzuk berkata demikian selepas selesai mempengerusikan Mesyuarat Khas Task Force Menangani Isu LGBT yang diurusetiakan oleh JAKIM.

Antara agensi yang terlibat ialah Kementerian Komunikasi dan Multimedia, Kementerian Dalam Negeri, Suruhanjaya Komunikasi dan Multimedia Malaysia, Jabatan Peguam Negara dan Polis Diraja Malaysia.

Mengulas lanjut, beliau berkata, media sosial tertentu misalnya, tiada tapisan langsung terhadap kandungan video-video yang berkaitan hubungan sejenis yang giat disebarkan.

“Pengantunan seksual ataupun ‘sexual grooming’ terhadap kanak-kanak di bawah umur yang didakwa telah dilakukan oleh seorang transgender di media sosial beliau, yang mungkin boleh menjurus kepada perlakuan pedofilia, tidak pula diperjuangkan oleh kumpulan aktivis LGBT.

“Ia menunjukkan betapa mereka bersikap ‘double standard’ kerana hanya memperjuangkan isu secara terpilih yang menguntungkan pihak mereka,” katanya.


Setahun PN: Tiba masa kerajaan peka hal Melayu, Bumiputera

BANGI, 17 Rejab 1442H, Isnin – Masih banyak perkara perlu diselesaikan oleh kerajaan setahun jagung Perikatan Nasional (PN) dalam usaha membela nasib rakyat yang kini terumbang-ambing akibat daripada pandemik COVID-19.

Dalam hal ini, kerajaan gabungan Barisan Nasional (BN), PAS dan Parti Pribumi Bersatu Malaysia (Bersatu) perlu lebih peka dan prihatin terhadap keperluan rakyat.

Oleh yang demikian, Presiden gerakan Islam, Ikatan Muslimin Malaysia (ISMA), Haji Aminuddin Yahaya berharap, pemimpin politik tidak lagi berbalah kerana kesannya kelak bakal dirasai rakyat yang tidak berdosa.

Selain itu, beliau merasakan, orang Melayu dan Bumiputera merupakan pihak paling terjejas akibat daripada kemelut kesihatan tersebut yang memberi tempias buruk kepada suasana ekonomi serta kestabilan politik negara.

“Selepas setahun kerajaan PN kita bersyukur kerana negara masih berada dalam keadaan aman dan boleh menjalani kehidupan walaupun ada sesetengah yang menghadapi kesukaran disebabkan masalah ekonomi.

“Syukur juga kerana pandemik masih terkawal dan kini vaksin sedang dijalankan. Harap ia dapat menyelesaikan isu ini segera.

“Penjanaan ekonomi harus lebih mengesani setiap rakyat dan berjangka panjang. Nasib Melayu dan Bumiputera paling terjejas dan ini mesti mendapat perhatian utama kerajaan,” katanya dalam kenyataan kepada Ismaweb.net, hari ini.

Pada masa sama, Aminuddin mendoakan, agar rakyat terus tabah dan tidak mudah tunduk dengan permasalahan yang menimpa mereka pada ketika ini.

“Kepada rakyat, moga kita semua tabah dan terus berusaha dan tidak mudah menyerah kalah dengan keadaan yang dihadapi.

“Ini isu dunia bukan saja negara. Banyak berdoa dan munajat agar pandemik ini segera dapat diatasi,” katanya lagi.


KPM sambung kontrak guru interim setahun lagi

BANGI, 25 Syawal 1443H, Khamis – Kontrak perkhidmatan guru interim lantikan tahun 2019 di bawah Kementerian Pendidikan Malaysia (KPM) akan dilanjutkan setahun lagi.

Lanjutan kontrak adalah untuk membolehkan urusan temu duga dan lantikan tetap guru-guru berkenaan yang telah memenuhi syarat Suruhanjaya Perkhidmatan Pendidikan (SPP).

“Bagi guru interim lantikan sebelum tahun 2019, mereka juga hendaklah memastikan syarat lantikan Skim Perkhidmatan Pegawai Perkhidmatan Pendidikan (PPP) dipenuhi.

“Langkah berkenaan bagi membolehkan perakuan dibuat oleh KPM sebelum dikemukakan kepada SPP untuk urusan temuduga dan lantikan tetap.

“KPM sentiasa komited untuk terus melakukan yang terbaik,” kata KPM dalam kenyataan, hari ini.

Sebelum ini pelbagai pihak menggesa KPM memberi keutamaan kepada guru interim terlatih untuk ditempatkan ke perjawatan tetap demi kelangsungan sistem pendidikan negara.

Kesatuan Perkhidmatan Perguruan Kebangsaan Malaysia (NUTP) juga berharap KPM dapat mengambil langkah proaktif dan konstruktif untuk menyelesaikan nasib guru interim.

Ia demi kelangsungan sistem pendidikan negara terutama dalam membina dan melahirkan pelajar yang cerdas serta cerdik.


Oman benar Israel guna ruang udara, tetapi dilarang mendarat

MUSCAT, 28 Syaaban 1444H, Selasa – Pihak Berkuasa Penerbangan Awam di Kesultanan Oman hanya membenarkan pesawat Israel menggunakan ruang udaranya tetapi dilarang mendarat di wilayah itu.

Presidennya, Naif Al-Abri berkata, Pihak Berkuasa Penerbangan Awam adalah sebuah institusi teknikal dan komited kepada konvensyen antarabangsa, termasuk Perjanjian Chicago yang ditandatangani pada 1944.

Atas dasar itu, penerbangan Israel hanya boleh melalui ruang udara Oman dan tidak boleh melakukan pendaratan dalam apa jua keadaan.

“Hanya dikecualikan jika terdapat pendaratan kecemasan yang mematuhi perjanjian antarabangsa,” katanya.

Pada 23 Februari, Pihak Berkuasa Penerbangan Awam Oman mengumumkan, semua syarikat penerbangan awam akan dibenarkan melintasi ruang udaranya, selagi mereka memenuhi syarat yang ditetapkan oleh undang-undang, tanpa merujuk kepada penerbangan Israel.

Langkah itu membolehkan penerbangan Israel, yang mula menggunakan ruang udara Arab Saudi buat kali pertama lapan bulan lalu, memendekkan masa penerbangan ke destinasi di Asia dan juga membolehkan pembukaan penerbangan ke destinasi lanjut, termasuk Australia.

Tindakan itu, yang dimediasi oleh Amerika Syarikat, dibuat tiga bulan selepas Majlis Syura Oman mencadangkan undang-undang  hukuman lebih keras untuk berurusan dengan Israel.

Pada masa sama, wujud undang-undang yang melarang rakyat dan organisasi di Oman  berurusan dengan rakan sejawatan mereka di Israel, atau mereka yang bekerja untuk mereka. – Agensi


PEMBELA harap Jakim dipertahan daripada anasir tidak elok

BANGI, 17 Syaaban 1443H, Ahad – Pertubuhan-Pertubuhan Pembela Islam (PEMBELA) merakamkan ucapan tahniah kepada Datuk Hakimah Mohd Yusoff atas pelantikan beliau sebagai Ketua Pengarah Jabatan Kemajuan Islam Malaysia (Jakim) yang berkuat kuasa 21 Mac ini.

Menerusi satu kenyataan, hari ini Pengerusi PEMBELA, Haji Aminuddin Yahaya berkata, beliau yakin Hakimah dapat memikul tanggungjawab dengan penuh berintegriti dalam memastikan keabsahan implementasi berkenaan agama Islam di negara terus diperkasakan.

“Alhamdulillah, tahniah kepada Datuk Hakimah Mohd Yusoff atas pelantikan sebagai Ketua Pengarah Jakim.

“Beliau juga merupakan wanita pertama dilantik untuk jawatan yang sangat penting dalam institusi Islam yang paling penting di peringkat Persekutuan ini,” katanya.

Susulan pelantikan itu juga, Aminuddin menyatakan harapan agar Jakim dapat dipertahankan daripada anasir tidak elok meresapinya.

Beliau memberi contoh beberapa tahun yang lalu di mana pejuang golongan songsang, golongan Islamofobik dan anti-Jawi dijulang-julang dalam bangunan Jakim itu sendiri.

“Tidak lupa juga sejak sekian lama naratif dan usaha-usaha pihak tertentu yang menyatakan bahawa Jakim itu tidak berperlembagaan.

“Saya harap Jakim di bawah kepimpinan Datuk Ustazah Hajah Hakimah dapat memandang serius serta memulakan langkah-langkah strategik untuk menghadapi arus ini yang saya jangka akan lebih dahsyat dan agresif lagi pada masa yang mendatang,” katanya.

Selain itu, beliau berkata, PEMBELA – gabungan NGO prihatin dan proaktif dalam usaha mengangkat dan mendaulatkan Islam – sentiasa terbuka menghulurkan tangan untuk membantu Jakim dalam memperkasa apatah lagi mempertahankan institusi Islam ini.

“Saya doakan Datuk Ustazah Hajah Hakimah diberikan kekuatan dan kebijaksanaan oleh Allah SWT untuk mengemudi Jakim, Insya-Allah,” katanya.

Pautan terdahulu;


Sugarbook: Pertahankan nilai akhlak melalui undang-undang

ISU siasatan pengendali laman sesawang Sugarbook mendapat reaksi pelbagai dalam masyarakat. Lantas diperkatakan tentang kawalan undang-undang moral.

Kembali ada yang menyuarakan pandangan agar moral manusia tidak boleh dikawal oleh undang-undang. Moral merupakan hak individu yang tidak boleh dikongkong oleh undang-undang.

Terpulanglah kepada individu itu sendiri untuk memilih jalannya sendiri walaupun jalan tersebut melanggar batasan moral masyarakat.

Laungan menyah-jenayahkan perlanggaran moral kedengaran kembali dan menjadi agenda yang lebih besar sejak kebelakangan ini.

Golongan ini melihat undang-undang semata-mata dari kacamata Barat dan tidak diadunkan dengan budaya masyarakat tempatan yang disulami dengan tekapan agama.

Mereka menolak penggunaan undang-undang dalam menjaga moral individu, menentang penggunaan undang-undang bagi memaksa mengikuti nilai-nilai yang tertentu.

Mereka mengatakan undang-undang tidak boleh mengawal salahlaku moral, jika seseorang itu berdosa hanya tuhan sahaja yang layak menghukum mereka.

Ia merupakan pekerjaan tuhan dan manusia tidak harus mencampuri urusan tersebut. Isu dosa adalah isu antara seorang hamba dengan Tuhannya dan kerajaan tidak harus campur tangan, ujar golongan ini.

Oleh yang demikian, undang-undang dikatakan tidak boleh menghalang perbuatan bersekedudukan antara lelaki dan wanita, berzina, hubungan sesama jenis ataupun melakukan apa-apa maksiat. Apatah lagi hanya ‘berdating’ yang merupakan hak individu itu sendiri. Ia tidak boleh dipertikaikan selagi mana kedua pihak memberi keizinan.

Dimanakah konsep amar maaruf nahi mungkar?

Kawalan moral masyarakat telah begitu longgar kerana tentangan yang diberikan terhadap undang-undang kawalan moral. Natijahnya, kita dapat lihat saban hari bukan sahaja muda-mudi, bahkan yang sudah lanjut usia tidak segan silu melakukan maksiat walaupun di khalayak umum.

Dari kacamata Islam sering hujah yang dikeluarkan ialah kerajaan tidak boleh mengintip perlakuan salah masyarakat. Kisah Saidina Umar RA sering didamba sebagai otoriti ini.

Namun, mereka lupa konsep amar maaruf nahi mungkar dalam agama Islam yang banyak diriwayatkan dalam hadis-hadis nabi.

Gejala pembuangan bayi begitu menjadi-jadi dewasa ini. Ia bukan berlaku sekali sahaja tetapi tidak putus-putus diulangi. Tanpa naluri kemanusiaan bayi yang dilahirkan dan baru sahaja melihat dunia telah dibunuh dengan kejam semata-mata bagi menutup dosa yang dilakukan oleh ibu bapa bayi tersebut.

Bayi yang tidak berdosa itu menjadi mangsa dan hak mereka untuk hidup di dunia telah dihakis oleh ibubapa yang tidak berperi kemanusiaan itu. Hal ini disebabkan konsep amar maaruf nahi mungkar itu tidak dapat dilaksana dengan berkesan.

Mungkin di dunia ini mereka boleh terlepas dari hukuman kerana pihak berkuasa tidak dapat mengesan orang yang membunuh bayi ini, namun sudah pasti di akhirat kelak perbuatan mereka ini akan dibalas dengan azab seksaan Allah. Di akhirat nanti kita sudah pasti tidak akan terlepas dari hukuman Allah walau sekecil zarah.

Gejala membunuh bayi umpamanya begitu berleluasa kerana masyarakat sudah tidak lagi memandang aspek akhlak dan moral sebagai suatu yang begitu perlu dipertahankan. Sudah tidak ada perasaan malu lagi berdua-duaan ataupun melakukan perkara sumbang di kalangan masyarakat. Sudah sering kita lihat muda-mudi terkinja-kinja di dalam parti dan disko tanpa segan silu, meminum arak dan berpelukan sudah menjadi norma di sesetengah tempat.

Malah orang yang menegur pula dikatakan sebagai ketinggalan zaman, ekstrem dan fanatik agama. Sebarang tindakan yang diambil dianggap sebagai melanggar hak asasi dan privasi seseorang. Walaupun salah satu Rukun Negara adalah Kesopanan dan Kesusilaan, namun permasalahan moral ini seringkali diketepikan dalam konteks Rukun Negara ini juga. Keruntuhan akhlak inilah yang kita hadapi pada hari ini.

Akhlak manusia tidak akan terdidik tanpa panduan daripada undang-undang. Pada masa ini, dengan perundangan yang adapun akhlak masyarakat adalah amat menyedihkan, dan apa akan jadi jika kesemua perundangan ini dihapuskan.

Bagi orang Islam, kita berada di dalam suatu sistem yang lengkap. Islam tidak sekadar rutin ritual harian tetapi suatu cara hidup yang merangkumi semua aspek kehidupan termasuklah kawalan moral ataupun akhlak Islamiah. Malahan, bagi agama lain juga mementingkan aspek akhlak atau moral ini. Hanya mereka yang teruja dengan nilai-nilai Barat sahaja yang mengenepikan nilai moral dan mengagungkan hak asasi manusia tanpa batasan.

Jika diteliti dengan mendalam gejala pembuangan bayi ini ia merupakan isyarat jelas dari Allah kepada orang yang menentang agamaNya. Musibah yang melanda negara ini perlu difikirkan dengan fikiran yang terbuka dan penuh keinsafan. Petanda ini seharusnya kita akur dan bertindak segera sebelum negara menjadi hancur musnah dengan muda-mudi yang tidak keruan dan menyimpang dari ajaran agama.

Sudah terbukti akibat daripada melonggarkan kawalan moral ini telah mengakibatkan gejala-gejala yang begitu menyedihkan saban hari berlaku. Yang peliknya pula, dimana perginya pejuang-pejuang hak asasi apabila bayi yang tidak berdosa itu dibunuh, dibakar, mayatnya dijinjing anjing dan sebagainya? Sepatutnya mereka perlu menggarap formula yang berkesan bagi menangani gejala yang berleluasa ini dengan segera. Namun, apa yang berlaku ialah sehingga hari ini jalan penyelesaian gagal dicari bagi menangani gejala sosial ini.

Pada pendapat saya, jalan penyelesaiannya memang telah lama wujud cuma ianya sengaja dipinggirkan. Berbaliklah kepada agama Islam bagi menemui jalan penyelesaian. Kawalan moral perlu diperketatkan bagi membanteras gejala sosial ini dan dengan sendirinya akan melahirkan generasi yang mantap berteraskan kepada al-Quran dan al sunnah, dan seterusnya dapat memacu pembangunan negara dengan kualiti tersebut.

Saya hairan kenapa masih ramai yang tidak melihat Islam sebagai jalan penyelesaiannya walaupun telah dibuktikan dalam banyak keadaan pendekatan Islam merupakan jalan terbaik dalam menyelesaikan banyak isu yang berkaitan dengan masalah sosial yang semakin meruncing akhir-akhir ini. Mereka hanya perlu membezakan antara kelakuan umat Islam dan agama Islam itu sendiri. Kelakuan umat Islam mungkin tidak menggambarkan agama Islam itu sendiri.

Sementara masa masih lagi menyebelahi kita, kita harus segera bertindak menyelesaikan kemelut sosial ini mengikut lunas-lunas Islam. Apabila sudah terlambat nanti sudah tidak ada gunanya mencari penyelesaian tersebut. Bahang masalah sosial ini amat dirasai ketika ini, penyelesaian yang dicari hendaklah bukan bersifat sementara sahaja tetapi kekal bagi membentuk generasi gemilang dan mempunyai suadaya bersaing di peringkat global.

Berbalik kepada siasatan yang dijalankan terhadap pengendali Sugarbook ini, saya mengucapkan syabas kepada pihak kerajaan amnya dan Polis Diraja Malaysia (PDRM) khususnya kerana berani mengambil tindakan memulakan siasatan tersebut. Pertahankanlah nilai akhlak melalui undang-undang.

Datuk Zainul Rijal Abu Bakar
Presiden Persatuan Peguam-Peguam Muslim Malaysia (PPMM)


Tangkap penduduk tanpa alasan, rejim Israel terus jajah Palestin

TEBING BARAT, 21 Muharram 1442H, Rabu – Tentera rejim pengganas Israel menahan 50 warga Palestin di Tebing Barat yang diduduki termasuk kanak-kanak perempuan dan wanita.

Persatuan Tawanan Palestin (PPS) berkata, tentera negara penjajah itu menyerbu beberapa kawasan pada Isnin dan Selasa, menahan sekurang-kurangnya 40 penduduk Palestin di Hebron, termasuk seorang kanak-kanak perempuan dan seorang wanita – tanpa alasan munasabah.

Jurucakap persatuan itu, Amani Sarahneh berkata, kempen penahanan berkenaan adalah yang terbesar di kawasan itu pada tahun ini.

“Peningkatan ini adalah satu jenayah, kerana penyebaran pandemik COVID-19 yang berterusan di kalangan banduan, yang mana membahayakan nyawa mereka,” kata persatuan itu.

Difahamkan, separuh daripada mereka yang ditahan adalah bekas banduan.

Di bandar Dura, tentera Israel menahan 22 rakyat Palestin termasuk sembilan bekas banduan.

Agensi berita Palestin, Wafa melaporkan, tentera memecah masuk dan menggeledah rumah rakyat Palestin di bandar Hebron, Yatta, Al-Dahriyeh, Bani Naim, kem pelarian Arroub, Beit Ummar, Sair dan Sourif.

Pemimpin Pergerakan Perjuangan Islam Palestin (Hamas), Hassan Yousef berkata, lebih daripada 40 anggota kumpulan itu ditangkap dalam serbuan berkenaan.

Beliau menyifatkan tindakan rejim itu sebahagian dari ‘percubaan berterusan oleh penjajahan untuk menghalangi gerakan dari peranannya dalam penentangan terhadap penjajahan.’

Tentera Israel sering melakukan kempen penangkapan di seluruh Tebing Barat – termasuk di Baitulmaqdis Timur yang diduduki – dengan alasan mencari individu yang ‘dikehendaki’.

Menurut PPS, tentera penjajah Israel menahan lebih dari 3,000 rakyat Palestin dari awal tahun ini hingga akhir bulan Ogos. – Agensi


Saifuddin tepis dakwaan KDN beri kerakyatan besar-besaran kepada warga asing

POKOK SENA, 9 Safar 1445H, Sabtu – Menteri Dalam Negeri, Datuk Seri Saifuddin Nasution Ismail menepis sebarang dakwaan bahawa kementeriannya sedang dalam proses memberikan kerakyatan Malaysia secara besar-besaran kepada warga asing terutama dari China.

Tanpa memperincikan dakwaan itu, Saifuddin Nasution menyifatkan perkara itu satu tohmahan dahsyat yang dilontar tanpa rasa tanggungjawab yang memberi kesan terhadap usaha kementerian menyelesaikan isu permohonan kewarganegaraan ketika ini.

“Jadi inilah yang sedang kami lakukan dan bukan mudah kerana isu kewarganegaraan ini isu yang sangat sensitif, tapi saya menepis sama sekali tohmahan yang menyebut bahawa ini ialah proses pemberian warganegara besar-besaran kepada warga asing terutama dari negara China.

“Beri kami ruang untuk menyelesaikan isu masa depan anak-anak daripada keluarga Malaysia yang proses pendaftaran perkahwinan itu tidak dibuat secara teratur dan sekarang ini apabila ada masalah dan banyak bilangannya kami nak membantu dari segi perkara ini,” katanya.

Beliau berkata demikian kepada pemberita selepas menyampaikan sumbangan bagi pembelian van jenazah kepada Masjid Ar-Raudhah, Sungai Durian di sini hari ini.

Pada majlis itu, Saifuddin Nasution turut menyampaikan surat kelulusan permohonan kewarganegaraan kepada seorang penerima Khatanak Sayyan, 19, yang sebelum ini tidak mempunyai dokumen pengenalan diri sejak dilahirkan.

Mengulas lanjut, Saifuddin Nasution berkata, terdapat lebih 140,000 permohonan kewarganegaraan yang diterima pihaknya dan daripada jumlah itu, sebanyak 9,000 telah diproses termasuk permohonan yang diluluskan.

Menurut beliau, sekiranya data berkaitan pemberian kewarganegaraan itu diputarbelitkan dan disebarkan, ia boleh memberi persepsi negatif terhadap usaha kementeriannya menyelesaikan isu kewarganegaraan termasuk yang banyak disebabkan oleh kelewatan pendaftaran perkahwinan.

“Sebab puncanya adalah pelbagai, kadang-kadang ibu bapa gagal untuk segera membuat pendaftaran perkahwinan, sedangkan dalam kes kewarganegaraan prasyarat penting dokumen ialah sijil perkahwinan. Jadi apabila ada kekurangan itu lama-kelamaan masalah timbul kepada anak-anak yang dilahirkan.

“Jadi bila mereka (ibu bapa) cuba betulkan, mereka angkat pula permohonan, permohonan pula mengambil masa yang lama, dalam kes ini 19 tahun, 20 tahun pun ada, 15 tahun itu biasa, 12 tahun lagi banyak.

“Jadi itulah yang saya sebutkan bahawa maksud memberi, mempermudah kelulusan kewarganegaraan adalah untuk kes seperti ini (iaitu) ibu bapa orang Malaysia, anak lahir di sini,” katanya.

Sebelum ini, Jabatan Pendaftaran Negara dilapor menafikan dakwaan kira-kira 54,000 warga China sedang dalam proses diberikan kerakyatan Malaysia kononnya untuk menjadi pengundi DAP. – Bernama


Kuasa prerogatif pengampunan tidak boleh dilaksana sewenangnya: Sultan Selangor

BANGI,15 Safar 1444H, Isnin – Sultan Selangor, Sultan Sharafuddin Idris Shah bertitah, kuasa prerogatif pengampunan tidak boleh dilaksanakan sewenang-wenangnya demi kepentingan pihak tertentu.

Baginda menzahirkan sokongan terhadap titah ucapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkaitan perkara berkenaan.

Menerusi kenyataan yang dikeluarkan, baginda bertitah, rakyat seharusnya memahami proses pengampunan perlu dilaksanakan mengikut lunas undang-undang dan prosedur yang diperuntukkan di bawah Perlembagaan serta undang-undang berkaitan dengannya.

“Rakyat juga perlu sentiasa menghormati kedaulatan undang-undang dan kebebasan badan kehakiman yang menjadi teras dan paksi kepada kedaulatan sistem demokrasi raja berperlembagaan yang diamalkan di negara ini.

“Perlembagaan Persekutuan meletakkan martabat institusi kehakiman di tahap yang tinggi sebagai sebuah badan kehakiman yang bebas serta berwibawa dan ia benteng terakhir yang perlu dipertahankan bagi memastikan pentadbiran keadilan dapat dilaksanakan dengan sebaiknya,” titah baginda, hari ini.

Pada masa sama, titah baginda, supaya rakyat mengambil maklum bahawa Hakim Mahkamah Persekutuan, Mahkamah Rayuan dan Mahkamah Tinggi adalah dilantik oleh Yang di-Pertuan Agong setelah mendapat nasihat daripada Perdana Menteri.

“Proses lantikan seseorang hakim yang perlu melalui proses yang teliti. Ini menunjukkan badan kehakiman berbeza dengan institusi-institusi kerajaan yang lain dan menggambarkan betapa pentingnya peranan badan kehakiman dalam sistem pentadbiran negara,” titah baginda.

Sultan Sharafuddin bertitah lagi, kebebasan kehakiman membawa pengertian para hakim yang mengadili sesuatu kes dapat mentafsirkan undang-undang bersandarkan semata-mata kepada fakta dan keterangan tanpa rasa takut, pilih kasih dan bebas daripada sebarang pengaruh tidak diingini.

Titah baginda, seorang hakim telah mengangkat sumpah untuk mengamalkan kesamarataan, memelihara, melindungi dan mempertahankan Perlembagaan serta bebas dari segala bentuk tekanan dalaman dan luaran.

“Perlembagaan Persekutuan dengan jelas memperuntukkan bahawa semua rakyat adalah sama rata di sisi undang-undang. Ini bermakna bahawa rakyat tidak mengira status, jawatan, bangsa dan keturunan adalah tertakluk dan bertanggungjawab kepada undang-undang yang sama.

“Setiap rakyat di negara ini berkehendakkan keadilan, kesaksamaan serta ketelusan daripada badan kehakiman atas sesuatu kes yang diadili. Oleh itu adalah menjadi tanggungjawab semua pihak untuk sentiasa memelihara nama baik badan kehakiman agar ia tidak tercemar daripada sebarang bentuk pengaruh dan tekanan,” titah baginda.

Dalam titah kenyataan itu, baginda turut mengingatkan pihak Eksekutif agar sentiasa mendukung penuh prinsip kebebasan kehakiman dan mengelak daripada sebarang cubaan untuk mempengaruhi proses pentadbiran keadilan badan kehakiman.

Titah baginda, kebebasan badan kehakiman memerlukan sokongan, dokongan, kefahaman dan iltizam dari semua pihak terutama pihak Eksekutif.

“Sehubungan, beta menyeru semua pihak berganding bahu dengan mengambil langkah-langkah ke arah mempertahankan dan menjamin kebebasan badan kehakiman demi kesejahteraan dan kemakmuran negara,” titahnya.

Malah, rakyat disaran supaya memberi sepenuh kepercayaan kepada sistem kehakiman negara tanpa perlu melemparkan tohmahan yang tidak berasas tanpa mengetahui fakta dan alasan-alasan penghakiman terhadap sesuatu kes.


Semak latar belakang ‘ustaz’ media sosial, elak ajaran sesat

IPOH, 9 Jamadilakhir 1443H, Rabu – Mana-mana pihak perlu menyemak latar belakang penceramah atau pengajar ilmu di media sosial terlebih dahulu kerana diragui dengan kemunculan ajaran sesat, kata Pengarah Jabatan Agama Islam Perak (JAIPk) Datuk Mohd Yusop Husin.

Beliau berkata orang ramai boleh merujuk kepada pihak berkuasa seperti Pejabat Agama Islam Negeri atau Daerah bagi menyemak latar belakang seseorang individu itu.

“Kita akui ada ajaran meragukan termasuk di YouTube…di Facebook, TikTok, macam-macam ada secara maya. Walaupun ada tanda suka beratus ribu, tetapi kita kena periksa dahulu kelompok seperti ini yang cuba menyebarluaskan ajaran tidak begitu menyenangkan dan menyesatkan.

“Takut ia boleh menyebabkan masyarakat seleweng… Lihat dahulu siapa, kita risau ada yang ambil kesempatan dan membawa maksud lain (apabila mengajar),” katanya selepas merasmikan sebuah program berkaitan masjid sebagai pusat informasi maya di Masjid Sultan Idris Shah II di sini hari ini.

Beliau berkata demikian ketika ditanya mengenai beberapa individu tanpa tauliah yang menyebarkan ajaran Islam di media sosial ketika ini sehingga ada yang mengelirukan masyarakat.

Justeru, Mohd Yusop menasihati umat Islam supaya mempelajari ilmu agama dengan guru yang bertauliah supaya tidak terjebak dengan sebarang fahaman sesat.

“Jemputan ceramah untuk selebriti atau mana-mana pihak masjid, surau, penganjur perlu mendapatkan kebenaran daripada Pejabat Agama Islam Daerah dan permintaan itu perlu dikemukakan 14 hari sebelum melakukan penyebaran dakwah,” katanya. – Bernama


‘Silakan guna gelaran Tan Sri, tapi henti cakap agenda DAP’

Oleh Zuhayati Yazid

BANGI, 17 Zulkaedah 1444H, Selasa – Lim Kit Siang sepatutnya berasa malu apabila dianugerahkan gelaran ‘Tan Sri’, memandangkan tiada jasa yang disumbangkan veteran DAP itu kepada Malaysia, selain mengkucar-kacirkan keharmonian negara.

Atas sebab itu, Presiden BERJASA, Haji Zamani Ibrahim tertanya-tanya jasa disumbangkan Kit Siang sehingga layak mendapat gelaran itu sempena hari keputeraan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, kelmarin.

Beliau menegaskan, Kit Siang bukanlah figura yang mempunyai jasa sebagaimana tokoh lain dalam membangunkan negara.

“Jasanya hanya kepada DAP sahaja. Kepada negara dia banyak mengharu-birukan negara dengan agenda dia yang siang malam, pagi petang, setiap inci di mana berada di negara ini hanya memperkatakan agenda DAP.

“Lim Kit Siang ini, itulah kerja dia sebenarnya tanpa anugerah Tan Sri pun beliau sudah berada di tahap cukup baik di negara kita kerana dia tetap mendapat pencen sebagai wakil rakyat, apalah jasa dia kepada negara kita,” katanya dalam video yang dimuatnaik di Facebooknya, hari ini.

Menurut Zamani, sehingga kini tiada sebarang usaha yang dilakukan Kit Siang diingati mana-mana pihak, melainkan rancangan mengubah negara berteraskan ‘Malaysian Malaysia’.

“Sebab secara jelas Malaysian Malaysia ini suatu gerakan agenda DAP yang boleh merosakkan negara kita yang boleh mengkucar-kacirkan dan menghilangkan keharmonian negara kita.

“Ianya sangat bertentangan dengan Perlembagaan Persekutuan negara kita,” katanya.

Beliau menegaskan, sekiranya Kit Siang masih mahu terus ‘berbangga’ dan menggunakan gelaran itu, dia juga perlu berhenti daripada bercakap mengenai agenda DAP untuk menjadikan negara berteraskan ‘Malaysian Malaysia’.

“Bahkan Kit Siang juga mesti mengiktiraf Islam sebagai agama Persekutuan dan Malaysia ini negara Islam.

“Silakan pakai gelaran Tan Sri itu kerana ianya anugerah daripada Yang di-Pertuan Agong kepada anda, (tetapi) anda perlu berhenti daripada memperkatakan agenda DAP, hentikan!,” katanya.


PRN Melaka: 217 pusat mengundi dibuka esok

MELAKA, 14 Rabiulakhir 1443H, Jumaat – Sebanyak 217 pusat mengundi membabitkan 1,109 saluran akan dibuka esok bagi membolehkan 476,037 pengundi menunaikan tanggungjawab pada Pilihan Raya Umum (PRU) Dewan Undangan Negeri (DUN) Melaka ke-15.

Setiausaha Suruhanjaya Pilihan Raya (SPR), Datuk Ikmalrudin Ishak dalam kenyataan hari ini berkata, semua pihak yang bertanding juga diingatkan tempoh rasmi berkempen akan tamat pada 11.59 malam ini dan selepas tempoh berakhir, sebarang bentuk aktiviti berkempen termasuk aktiviti merayu undi hendaklah dihentikan.

“Mana-mana pihak tidak boleh merayu undi termasuklah di luar pusat mengundi dan juga melalui saluran media sosial seperti Facebook, Twitter, Instagram dan lain-lain.

“SPR juga mengingatkan bahawa semua parti atau calon bertanding adalah dilarang untuk membuka, membina atau menyelenggara barung semasa hari mengundi. Mana-mana pihak yang melakukan kesalahan ini akan diambil tindakan undang-undang,” katanya.

“Semua pengundi dinasihatkan supaya keluar mengundi mengikut masa keluar mengundi yang digalakkan seperti mana yang tercatat pada aplikasi MySPR Semak.

“Sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari jam 8 pagi hingga 5.30 petang. Namun demikian, pengundi dinasihatkan untuk tidak keluar mengundi pada saat-saat akhir,” katanya.

Ikmalrudin berkata, majikan juga diingatkan supaya membenarkan pekerja yang berdaftar sebagai pemilih untuk keluar mengundi dan mana-mana majikan yang tidak membenarkannya boleh diambil tindakan mengikut Seksyen 25 (3) Akta Kesalahan Pilihan Raya 1954.

Seksyen 25 (3) Akta Kesalahan Pilihan Raya 1954 memperuntukkan hukuman denda RM5,000 atau penjara selama setahun, jika sabit kesalahan.

Selain itu, semua pengundi diwajibkan memakai pelitup muka, melakukan saringan suhu badan, menggunakan pensanitasi tangan dan merekodkan kehadiran serta mengamalkan penjarakan fizikal pada hari pengundian.

Beliau berkata, bagi pengundi yang bergejala dan tidak melepasi saringan suhu badan akan tetap dibenarkan mengundi di khemah khas yang dipantau pegawai kesihatan.

“Pengundi berkenaan akan diuruskan oleh pegawai kesihatan untuk pemeriksaan dan tindakan lanjut manakala individu yang diletak di bawah Perintah Pengawasan dan Pemerhatian (PUS) dan individu yang bergejala yang sedang dalam rawatan (PUI) yang ingin mengundi hendaklah memohon kebenaran daripada Pegawai Kesihatan Daerah, untuk keluar sementara ke Pusat Mengundi,” katanya.

Bagi kelancaran proses pengundian, SPR mengingatkan semua pihak khususnya pengundi, calon dan petugas supaya tidak memakai baju, topi, pelitup separuh atau membawa material yang mempunyai nama, simbol, gambar parti atau calon yang bertanding atau bahan kempen serta sebarang tagline atau slogan kempen ke pusat mengundi.

Mana-mana pengundi atau individu yang gagal mematuhi boleh dihalang dari memasuki pusat mengundi dan dikenakan tindakan undang-undang sekiranya berbuat demikian.

Ikmalrudin berkata, bagi kelancaran proses pengundian, SPR telah menjalankan semakan peralatan mengundi seperti peti undi, dakwat pilihan raya, kertas undi, petak undi dan sebagainya bagi memastikan semua peralatan lengkap dan berada dalam keadaan baik.

Peralatan berkenaan diagihkan kepada Ketua-Ketua Tempat Mengundi (KTM) bagi setiap saluran mengundi. – Bernama